Tragedi Tanjung Kupang 1977 - Rampasan Pesawat MH653 Yang Berakhir Dengan Nahas

Sehingga kini misteri kehilangan pesawat Malaysia Airlines MH370 masih menjadi tanda tanya.

Walaupun usaha menyelamat dilakukan pada skala besar melibatkan beberapa negara di seluruh dunia namun jawapan kepada semua persoalan menemui jalan buntu.

Tragedi ini mendapat liputan yang sangat luas sehinggakan di peringkat antarabangsa.

Namun begitu, sebelum berlakunya insiden ini, terdapat satu lagi kejadian menyayat hati yang melibatkan Malaysia Airlines, dikenali sebagai tragedi Tanjung Kupang 1977.

Walaupun sudah berlalu 41 tahun, namun kejadian yang berlaku pada tahun 1977 ini masih segar dalam ingatan.

Apa yang berlaku adalah pesawat MH653 yang ketika itu dalam penerbangan dari Pulau Pinang ke Kuala Lumpur telah dirampas.

Pesawat Boeing 737-200 itu kemudiannya telah terhempas di Tanjung Kupang, Johor di kawasan berpaya bakau pada kira-kira jam 8.15 malam yang telah membunuh kesemua penumpang dan anak kapal berjumlah 100 orang.

Tragedi ini merupakan yang terburuk dalam sejarah syarikat penerbangan ini sebelum berlakunya tragedi kehilangan MH370.

Menurut laporan, juruterbang yang bertanggungjawab mengendalikan pesawat tersebut telah memberikan amaran kepada menara kawalan Lapangan Terbang Subang 20 minit sebelum tragedi itu berlaku.

Mesej yang disampaikan ke menara kawalan memberitahu bahawa pesawat tersebut telah dirampas oleh kumpulan Tentera Merah Jepun (Japanese Red Army) yang memiliki bahan letupan bersama mereka.

Pendaratan yang dijadualkan di lapangan tersebut terpaksa dibatalkan dan pesawat tersebut menuju ke Singapura. Berikut adalah butiran terperinci mengenai tragedi ini:

7.21 PM - Pesawat MH653 berlepas dari Pulau Pinang menuju ke Kuala Lumpur dengan 93 penumpang dan 7 krew kapal

7.46 PM - Pesawat berada di ruang udara Batu Arang di ketinggian 4,000 kaki

7.47 PM - Juruterbang menghubungi Menara Kawalan dan memberitahu "653 going around", dan mesej itu dibalas oleh Menara Kawalan dengan "653 is cleared to land, surface wind calm".

Ketika ini terdapat pesawat lain yang menunggu pelepasan untuk mendarat di lapangan terbang yang sama selepas MH653. Juruterbang pesawat tersebut bertanya "What's your problem?" yang mana dijawab juruterbang MH653, "We have emergency on board,".

Pesawat kedua meminta Menara Kawalan memeriksa dengan lebih lanjut. Krew MH653 kemudian memberitahu "We have a hijacker on board".

7.49 PM - MH653 memberitahu "Maintaining 3000 coming over Kuala Lumpur (beacon) in 2 minutes, hijacker on board" dan dibalas Menara Kawalan, "Cleared to land on Runway 33 with no delay".

MH653 kemudian membalas, "We are now proceeding to Singapore" dan bertanya "Understand message received?". Menara Kawalan membalas, "Message received, understood".

8.05 PM - Mengikut prosedur biasa, Pusat Kawalan Kawasan di Kuala Lumpur memberitahu Pusat Kawalan Kawasan Singapura tentang perkara ini dan meminta agar membenarkan MH653 terbang di ketinggian 21,000 kaki.

8.08 PM - Pusat Kawalan Singapura memberikan pelepasan pada ketinggian 11,000 kaki dan seminit kemudian MH653 melaporkan bahawa ia mula menurun.

8.12 PM - Pelepasan seterusnya diberikan oleh Pusat Kawalan Singapura untuk pesawat menurun ke ketinggian 7,000 kaki.

Pusat Kawalan kemudian menghantar mesej seterusnya namun tidak diterima kemungkinan disebabkan terputus hubungan menyebabkan prosedur kecemasan dimulakan oleh kedua-dua Pusat Kawalan Kuala Lumpur dan Singapura.

8.30 PM - Menurut laporan polis, MH653 sedang menuju ke Tanjong Kupang di Mukim Gelang Patah, Johor ketika ini. Saksi di darat termasuklah Konstabel Polis yang kemudiannya melaporkan nahas itu dengan segera di balai polis berdekatan.

Menurut saksi berkenaan, pesawat MH653 meletup di udara, semua lampu terpadam dan beberapa saat kemudian ia terbabas lalu menjunam ke tanah diikuti dengan letupan kedua.

Pihak polis di Johor kira-kira 56 kilometer daripada lokasi nahas dengan segera melancarkan operasi menyelamat terdiri daripada ambulans, kereta bomba dan kenderaan penyelamat lain termasuk sepasukan polis, perubatan dan kakitangan lain.

Terdapat beberapa teori yang menyebabkan berlakunya insiden menyayat hati ini. Antaranya termasuklah:

Terdapat beberapa versi cerita di mana pengawal peribadi Datuk Seri Ali enggan menyerahkan senjata apinya kepada juruterbang semasa pesawat bakal berlepas.

Walaupun perkara ini kekal sebagai khabar angin, namun ia telah dipanjangkan ke Parlimen pada 27 Oktober 1978 oleh P. Patto, Ahli Parlimen Menglembu. Berikut adalah butirannya:

Tuan P. Patto: "Soalan tambahan, Tuan Speaker. Bolehkah Yang Berhormat Menteri berkenaan memberitahu sama ada benar juruterbang Boeing 737 MH 653 iaitu Kapten Ganjor pernah bertelingkah dengan pengawal peribadi Allahyarham Yang Berhormat Menteri daripada Kabinet Kerajaan oleh kerana pengawal peribadi tersebut enggan menyerahkan senjat apinya kepada juruterbang dan berikutan dengan itu sama ada benar bahawa satu pekeliling telah dikeluarkan oleh MAS menyatakan bahawa VIP dan pengawal peribadinya dibenarkan membawa senjata api ke dalam pesawat tanpa menyerahkannya kepada juruterbang dan sama ada pada hari tersebut iaitu 4 Disember 1977, pengawal peribadi Menteri yang berkenaan membawa senjata api bersama-samanya tanpa menyerahkannya kepada juruterbang, Kapten Ganjor,"

Yang Dipertua Dewan kemudian menjawab seolah-olah dengan bersikap mempertahankan diri :

Tuan Yang di-Pertua: "Siapa yang menyampaikan cerita ini? Sebab 100 orang penumpang semua sudah tidak ada. Soalan-soalan tambahan yang semacam ini tadi sudah dijawab oleh Yang Berhormat Menteri tidak benar, ini 100 cerita boleh dibuat. Jadi dari mana datang cerita ini? "

Tuan P. Patto: "Tuan Yang di-Pertua, saya sudah sebut ada sama ada benar atau tidak hendaklah dijawab sebab ada saluran-saluran yang saya".

Tuan Yang di-Pertua: "Tadi pun saluran mana diasaskan? Kalau Yang Berhormat Menteri ada hendak memberi jawapan,".

Walaupun ketepatannya tidak dapat dijamin, namun kenyataan yang dibuat oleh Patto itu sendiri selaras dengan apa yang diberitahu oleh beberapa bekas pegawai.

Laporan penyiasatan telah dikeluarkan pada tahun 1978, tetapi pengenalan perampas tersebut sama ada tidak diketahui atau tidak didedahkan.

2 hari selepas tragedi nahas ini, laporan akhbar menyatakan bahawa pelaku adalah berseorangan namun identitinya tidak dapat dipastikan.

Hubungan antara tragedi ini dengan kumpulan Tentera Merah Jepun tidak dapat dipastikan disebabkan kesemua daripada mereka yang menaiki pesawat tersebut telah terbunuh.

Masalah lain juga timbul termasulah kesukaran untuk mengebumikan mereka yang terbunuh kerana identiti mangsa-mangsa juga tidak dapat dikenalpasti.

Ia disebabkan oleh kemalangan yang tersangat dahsyat membuatkan mayat-mayat berada dalam keadaan tidak sempurna.

Menurut laporan, cebisan-cebisan mayat bertaburan di dalam paya dan ada yang tersangkut di atas pokok berhampiran.Juga ditemui beberapa pucuk senjata api dipercayai milik penumpang.

Cebisan mayat tersebut kemudian dipungut dan dikumpulkan lalu dikebumikan di Perkuburan Khas Jalan Kebun Teh, Johor Bharu.

Pada hari Jumaat, 9 Disember iaitu 5 hari selepas kejadian berlaku, upacara pengebumian dilakukan mengikut adat dan ajaran agama termasuklah Islam, Kristian, Buddha dan Hindu.

9 bulan selepas tragedi nahas, satu laporan rasmi yang mengandungi hasil siasatan terhadap kotak hitam MH653 telah didedahkan.

Menurut laporan, juruterbang dan salah seorang daripada krew pesawat telah ditembak mati lebih awal oleh perampas sebelum pesawat meletup.

Terdapat rakaman suara yang kedengaran 3 das tembakan dan rayuan oleh Kapten G.K Ganjoor sebelum ditembak, yang berbunyi, "No, please, dont,".

Juga kedengaran suara yang menyebut, "You bluff us," oleh suara yang tak dikenali sebelum bunyi tembakan kedengaran. Antara suara lain yang kedengaran adalah perbualan bahasa asing.

Pesawat tersebut mula menjunam sebaik sahaja tembakan tersebut berlaku. Laporan rasmi tersebut juga memberitahu bahawa tiada letupan yang berlaku ketika pesawat berada di udara.


5 Artis Grafik Paling Berpengaruh Dalam Siri Videogame 'Street Fighter'

Penulis membesar semasa zaman di mana permainan video 'Street Fighter 2' (SF) meletup di seluruh dunia. Ke mana saja pasti kawan-kawan penulis akan berborak tentang permainan itu.

Bila kedai elektrik yang pasang game tersebut di kaca televisyen, pasti ramai yang akan berkerumun untuk tengok pemain-pemain beradu. Fenomena 'Street Fighter 2' sangat berbeza dengan trend yang berlaku sekarang, di mana peminat-peminat videogame kini lebih gemar berada di rumah - bermain secara atas talian. 'Talk cock' pun dari jarak jauh saja.

Berikutan populariti SF, ramai juga yang menjadikan lukisan-lukisan cantik watak dan rekaan dalam permainan tersebut sebagai rujukan. Penulis pun sama. Hanya bila dah dewasa ni lah penulis tahu siapa yang melukis semua watak yang ada.

Berikut adalah 5 pelukis terbaik ilustrasi untuk watak-watak permainan video Street Fighter terbaik, pada pandangan penulis yang patut menjadi inspirasi kepada mereka yang meminati seni.

Kinu Nishimura adalah seorang pelukis wanita yang memulakan kerjayanya bersama syarikat permainan video Capcom pada tahun 1991, semasa dia masih menuntut di Kyoto University of Art and Design. Dipancing untuk bekerja oleh seorang lagi artis terkenal Capcom, Akiman yang dapat melihat potensi dalam lukisan Kinu.

Nyatalah ramalan Akiman tepat. Kinu menjadi salah seorang pelukis yang merekabentuk konsep dan watak bagi Capcom. Selain daripada SF, Kinu juga terlibat dengan banyak lagi judul permainan video lain yang terkenal, seperti Darkstalkers, Rival Schools dan juga Capcom vs SNK. Kini, Kinu bergerak secara bebas hanya bekerja berdasarkan permintaan tanpa terikat dengan mana-mana syarikat. (rujukan)

Nama Akira Yasuda mungkin asing, tetapi sebut saja nama Akiman memang boleh bergegar industri permainan video dunia. Lahir pada tahun 1964, Akiman terkenal sebagai seorang pelukis yang banyak mempengaruhi rekaan-rekaan beberapa siri permainan video terkenal seperti Final Fight.

Selain itu, Akiman juga terlibat dalam penghasilan animasi Gundam dan Code Geass yang diminati di seluruh dunia. Akiman adalah antara individu yang bertanggungjawab mereka dari mula beberapa watak terbaik dalam siri SF, dengan salah satu watak rekaannya, seorang ejen dari China bernama 'Chun Li' kini menjadi antara watak paling ikonik dalam industri permainan video. (rujukan)

Tidak banyak maklumat yang diketahui tentang pelukis ini namun lukisannya kerap dijadikan rujukan berikutan keunikan hasil kerjanya. Bagi kanak-kanak generasi tahun 80-an dan 90-an, mereka pasti pernah melihat hasil kerja beliau kerana dia adalah pelukis utama untuk siri 'X-Men vs Street Fighter' yang memulakan fenomena baru permainan video di arked.

Memulakan kerjanya dengan Capcom sejak tahun 1992, Bengus atau nama sebenarnya Naoto Kuroshima dikatakan menjadikan karya pelukis terkenal Akira Toriyama, pelukis siri Dragon Ball sebagai rujukan semasa beliau kecil. Beliau meninggalkan Capcom pada tahun 2006 namun tetap berkhidmat dalam siri Street Fighter terbaru iaitu Street Fighter V yang sekarang ini menjadi kegilaan baru peminat permainan video. (rujukan)

Menggunakan nama pena 'Daigo Ikeno', Ikeno Metaka merupakan seorang pelukis yang sehingga kini kekal dengan syatikat Capcom. Kerja kerasnya selama beberapa belas tahun berhasil setelah dia mula dilantik sebagai Pengarah Artistik bagi Street Fighter IV, projek pertama Capcom menukarkan visual SF daripada bentuk 2D kepada bentuk 3D.

Selain daripada SF, Daigo juga terlibat dengan banyak siri-siri lejen lain. Beliau adalah antara pereka yang terlibat dalam siri-siri lejen Onimusha yang memaparkan pelakon Takeshi Kaneshiro sebagai watak utama dan siri Devil May Cry yang sangat popular kerana kualiti rekaan wataknya yang mudah diingati. (rujukan)

Lahir pada tahun 1962, Toshiaki Mori atau nama gelarannya 'Shinkiro' merupakan pelukis yang menjadi tulang belakang bukan hanya kepada Capcom, malahan juga kepada pesaing terkuat Capcom iaitu SNK. Lukisannya sangat mudah dikenali kerana Shinkiro mempunyai kebolehan unik menggabungkan watak fantasi namun rupanya sekiranya diamati seakan-akan realistik.

Berbanding semua artis yang ada dalam senarai, penulis akui penulis paling kagum dengan beliau kerana dia adalah satu-satunya artis yang cuba mengambil kira pencahayaan realistik dalam lukisannya. Setiap lukisan beliau hidup serta sangat berbeza dengan stereotaip lukisan pelukis dari Jepun.

Shinkiro memulakan kerja bersama SNK, membantu menghasilkan watak-watak terkenal dalam siri The King of Fighters, Fatal Fury dan Metal Slug. Era 90-an, mana-mana arked memang penuh dengan hasil tangan dia. Dia kemudiannya berpindah ke Capcom, membantu penghasilan siri Street Fighter, Residen Evil, Dead Rising serta Marvel vs Capcom.


9 Salah Anggap Masyarakat Dunia Mengenai Geisha

Geisha adalah salah satu imej yang paling ikonik yang dikaitkan dengan Jepun. Jika ada satu perkara yang kebanyakan orang Barat boleh beritahu bahawa mereka tahu mengenai Jepun, ia adalah pelacur wanita yang mengecat muka menjadi putih.

Namun, terdapat satu masalah, iaitu tanggapan ini adalah sangat tidak benar. Geisha bukan seorang pelacur dan mereka tidak semestinya menutup muka dengan cat putih.

Malah pada satu ketika, mereka ini bukanlah wanita. iluminasi.com kongsikan 9 fakta mengenai geisha yang disalah tanggap dan dipercayai ramai.

Geisha dari kalangan wanita pertama tidak wujud sehingga tahun 1751 dan apabila ia berlaku, ia dianggap sebagai sesuatu yang sangat aneh.

Dia digelarkan sebagai "geisha wanita" kerana sehingga saat itu, setiap geisha yang wujud adalah dari kalangan lelaki. Geisha lelaki sudah wujud selama beratus-ratus tahun.

Secara teknikal, mereka ini tidak digelarkan sebagai geisha sehingga tahun 1600-an, tetapi idea itu telah wujud selama lebih dari 500 tahun.

Sejak abad ke-13, terdapat lelaki-lelaki yang melakukan apa yang dilakukan oleh geisha iaitu menghiburkan tuan-tuan lelaki mereka dengan menyediakan teh, menyanyi, menceritakan cerita kelakar dan membuat tuan mereka berasa seperti orang yang paling penting.

Menjelang tahun 1600an, lelaki-lelaki ini mula memanggil diri mereka sebagai dengan panggilan geisha dan bekerja di rumah pelacur kelas tinggi istana.

Mereka akan menghiburkan para tetamu dan memastikan tetamu gembira ketika mereka menunggu giliran mereka. Sehingga pertengahan abad ke-18, barulah wujud geisha wanita.

Walaupun apa pun yang anda pernah dengar atau baca, namun geisha tidak menjual tubuh badan mereka. Malah, mereka dilarang secara jelas daripada tidur dengan pelanggan mereka.

Geisha telah diupah untuk menghiburkan pelanggan lelaki ketika mereka menunggu giliran mereka dengan pelacur sebenar, pelacur kelas atasan yang dikenali sebagai oiran.

Mereka akan memainkan muzik, menari, dan bermain-main dengan lelaki supaya mereka tetap terhibur ketika mereka menunggu. Matlamat mereka adalah untuk memastikan lelaki tidak beredar dan membuat mereka berasa seperti penting.

Mereka membiarkan lelaki membayangkan diri mereka sebagai seorang yang gaga yang boleh menggoda wanita cantik dan bukannya jenis yang membayar untuk seks. Tetapi mereka tidak pernah tidur dengan pelanggan-pelanggan tersebut.

Sesetengah rumah pelacuran bahkan mengharamkan geisha daripada duduk terlalu dekat dengan lelaki kerana takut mereka mencuri pelanggan oiran. Ia adalah sesuatu yang sangat diberikan perhatian.

"Kami menjual seni, bukan badan,", "Kami tidak pernah menjual diri, tubuh badan kami, untuk wang," kata seorang geisha. "Bukan itu tujuan kami lakukan; Itulah yang dilakukan oleh wanita lain,".

Geisha adalah artis, malah itulah maksud sebenar perkataan geiko. Ia adalah kombinasi dari perkataan "seni" dan "anak" atau, sebagai terjemahan yang lebih mudah: "artis."

Geisha bekerja sangat keras dengan bakat artistik mereka. Mereka akan menghabiskan masa bertahun-tahun latihan dalam muzik dan tarian dan ia berterusan.

Tidak kira berapa umur seorang geisha, dia masih perlu berlatih bermain instrumennya setiap hari. Banyak di antara mereka memainkan alat musik bernama shamisen dan ada yang menghasilkan muzik mereka sendiri.

Mereka terkenal dengan menghasilkan lagu-lagu "melankolis" yang ditulis dan menghasilkan tarian anggun yang penuh dengan simbolisme kompleks.

Ia mengambil masa bertahun-tahun untuk mahir dalam apa yang mereka lakukan. Pada zaman kegemilangan geisha, mereka akan memulakan latihan ketika mereka berumur enam tahun.

Rumah-rumah geisha mempunyai sekolah sendiri yang mengajar seni dan setiap gadis baru akan diberikan seorang mentor peribadi yang akan melatih untuk bertahun-tahun lamanya.

Secara purata, seorang gadis dijangka akan menghabiskan lima tahun atau lebih dalam latihan sebelum dia dibenarkan memanggil dirinya geisha.

Ada sebab kebanyakan daripada kita pada hari ini beranggapan seorang geisha sebagai pelacur. Dengan tentera Amerika Syarikat yang ditempatkan di Jepun pada akhir Perang Dunia II, pelacur berbondong-bondong cuba menarik perhatian mereka.

Dan apabila tentera-tentera tersebut bertanya, mereka akan mengaku bahawa mereka adalah geisha. Namun, mereka bukan geisha sebenar tetapi mereka hanya tahu bahawa fantasi eksotik geisha Jepun akan memikat orang asing.

Dan pada akhir WW2, gadis-gadis Jepun sangat bermasalah segi kewangan sehingga mereka sanggup tidur dengan musuh hanya untuk mendapatkan wang bagi membeli makan malam.

Ratusan ribu gadis Jepun tidur dengan tentera Amerika sebagai pertukaran wang.

Menjelang tahun 1949, dianggarkan 80 peratus tentera Amerika yang ditempatkan di Jepun meniduri gadis Jepun, biasanya dengan pelacur yang memanggil diri mereka sebagai "gadis geisha".

Gambaran yang muncul dalam minda kita ketika kita cuba membayangkan geisha adalah seorang gadis berpakaian kimono dan dengan hiasan di rambutnya serta seluruh wajahnya ditutupi dengan cat putih.

Namun, ia gambaran ini bukanlah seperti geisha sebenar. Geisha akan memakai cat putih pada muka hanya untuk majlis-majlis khas, tetapi secara amnya, mereka tidak kelihatan begitu berbeza seperti mana-mana gadis lain.

Gadis-gadis yang berjalan-jalan dengan cat putih di wajah sepanjang hari adalah "maiko", golongan bawah umur yang merupakan pelatih yang berlatih untuk menjadi geisha.

Gadis-gadis muda ini kelihatan seperti apa yang kita gambarkan tentang geisha. Cat putih dan hiasan yang mereka pakai sebenarnya merupakan lambang kepada "tidak berpengalaman".

Semakin berpengalaman seorang geisha, semakin ringkat penampilannya. Dan apabila seorang geisha itu dianggap antara yang terbaik, dia tidak lagi memakai cat putih pada muka lagi.

Hari ini, wajah wajah putih ini kelihatan sangat ikonik sehingga anda mungkin dapat terserempak dengan geisha moden yang berpakaian seperti maiko.

Sebelum geisha lelaki wujud, terdapat satu lagi kumpulan yang dikenali sebagai shirabyoshi yang boleh dianggap sebagai versi awal geisha.

Geisha awal ini adalah wanita tetapi mereka melakukan yang terbaik untuk memastikan pelanggan mereka tidak dapat menyedarinya. Ini kerana mereka berdandan sebagai lelaki.

Shirabyoshi adalah penari wanita yang yang kelihatan seperti geisha. Mereka memakai solekan putih, bercerita, membuat pertunjukan, memainkan muzik, dan menghiburkan tetamu.

Mereka pada dasarnya bertindak seperti geisha, apa yang berbeza adalah mereka melakukan semua ini dalam keadaan berpakaian sebagai samurai lelaki.

Tiada siapa yang 100% yakin mengapa wanita-wanita ini bertegas untuk berpakaian seperti lelaki, tetapi teori yang paling popular adalah ia adalah apa yang samurai suka.

Pada ketika itu, kebanyakan samurai menjadikan remaja lelaki sebagai kekasih dan dipercayai bahawa gadis-gadis ini berpakaian sebagai lelaki hanya semata-mata kerana ingin menarik perhatian dan minat samurai lelaki.

Tidak semua geisha dari kalangan mereka yang muda. Geisha akan lebih dihormati apabila semakin berusia dan pada zaman kegemilangannya, geisha yang paling popular berusia sekitar lima puluh dan enam puluh tahun.

Geisha percaya mereka hanya menjadi lebih cantik ketika mereka semakin tua dan semakin tua seseorang wanita itu lebih tua seorang wanita, mereka akan makin memperlihatkan wajah tanpa sebarang solekan.

Walaupun seorang geisha muda masih memakai cat muka putih dalam acara-acara khas, namun sebaik sahaja mencapai usia 30 tahun, dia akan dibenarkan untuk tidak lagi mengecat muka.

Ketika ini, keindahan semulajadi geisha akan terserlah. Geisha akan bersara jika mereka menikah, tetapi jika mereka mahu kekal dalam perniagaan, mereka dialu-alukan untuk melakukannya selagi mereka inginkan.

Geisha tertua yang masih bekerja hari ini, Yuko Asakusa, berusia 94 tahun dan telah bekerja sebagai geisha sejak berusia 16 tahun. Dia biasanya disewa oleh para ahli politik dan ahli perniagaan yang sangat kaya.

Sehingga kini masih wujud geisha tetapi ia tidak sama seperti dulu. Pada zaman dahulu, kehidupan geisha biasanya bermula dengan keluarga miskin yang menjual gadis ke rumah geisha dan latihannya akan bermula ketika dia berumur enam tahun.

Kini, ada sekitar 250 geiko dan maiko yang bekerja di Kyoto berbanding dengan 2,000 orang yang bekerja tempat yang sama seabad yang lalu. Walaubagaimanapun, geisha moden sangat berbeza dengan geisha lama.

Mereka tidak memulakan latihan sehinggalah mereka berusia sekurang-kurangnya 15 tahun, mereka tidak bekerja berdekatan dengan pelacur dan mereka tidak melalui sisem latihan yang sangat ketat.

Sesetengah rumah geisha hari ini hanya menawarkan latihan selama sehari. Pada tahun 1998, sesetengah ibu bapa mahu memasukkan anak-anak mereka ke dalam sistem latihan klasik, tetapi ia tidak berlaku.

Hari ini, ibu bapa yang menjual anak mereka akan dipenjarakan, tidak lagi dibenarkan seperti zaman dahulu.

Asal usul geisha, iaitu dari kalangan lelaki masih wujud. Malah pada hari ini, masih terdapat perniagaan yang berkembang pesat bagi geisha lelaki di mana sejumlah besar lelaki masih menawarkan perkhidmatan sebagai geisha.

Menurut statistik, terdapat sehingga 7,000 geisha lelaki bekerja di daerah Kabuki-Cho di Tokyo.

Kemunculan semula geisha lelaki bermula pada tahun 1960-an, ketika pasaran terhadap permintaan oleh wania kaya yang mencari cara untuk mengisi masa lapang terbuka.

Ada beberapa kelab hari ini di mana wanita boleh menyewa "geisha lelaki" dirujuk sebagai hosuto (gambar di atas).

Mereka biasanya tidak mempunyai bakat artistik seperti geisha masa lalu, tetapi mereka masih boleh minum dengan wanita, memuji mereka, dan membuat mereka berasa istimewa.


5 Operasi Pasukan Khas British (SAS) Yang Paling "Power"

Perkhidmatan Udara Khas (SAS) British adalah salah satu Angkatan Khas yang terpenting di dunia dan telah mendapat reputasi di atas profesionalisme dan kecekapan mereka.

SAS ditubuhkan oleh David Stirling yang menyedari bahawa kumpulan tentera yang kecil, mandiri dan serba boleh dapat menyelinap pertahanan Jerman untuk menyerang sasaran penting seperti lapangan terbang dan gudang senjata sebelum menghilangkan diri.

Sejak Perang Dunia Kedua, mereka telah terlibat dalam pelbagai operasi lain seperti peninjauan jarak jauh dan memerangi keganasan. Kejayaan mereka membawa kepada banyak negara menubuhkan pasukan khas sendiri seperti Delta Force.

iluminasi.com kongsikan antara 5 operasi SAS British yang paling dahsyat pernah dilakukan.

Pada April 1980, 6 pengganas bersenjata berat menyerang masuk ke Kedutaan Iran di London dan menjadikan 26 orang sebagai tebusan.

Mereka menuntut autonomi terhadap wilayah Khuzestan di Iraq dan membebaskan 92 orang Arab di penjara Iran.

SAS tiba di tempat kejadian dengan pantas dan dalam tempoh 6 hari rundingan, mereka merancang untuk menyerang kedutaan itu, mengumpulkan maklumat mengenai bangunan itu sendiri (serta pengganas) dan berlatih untuk menyerang.

Pada 5 Mei, tembakan kedengaran dari dalam kedutaan dan mayat tebusan dibuang di tangga luar kedutaan. Pihak polis segera menyerahkan kawalan kepada SAS dan pasukan serangan itu bergerak ke posisi mereka.

Satu pasukan ditugaskan untuk menembak tingkap tingkat satu sementara yang lain mengelilingi bahagian belakang bangunan. Pada pukul 7:23, satu serangan dahsyat yang telah dihantar melalui udara membuatkan tingkap tingkat pertama diletupkan.

Pasukan memasuki bangunan itu melalui tingkat bawah, satu dan dua secara serentak, mengosongkan bilik-bilik menggunakan gas CS dan bom tangan.

Walaupun pengganas berjaya membunuh seorang tebusan dan mencederakan 2 yang lain, namun tentera SAS telah berjaya membunuh 5 orang pengganas dan menangkap seorang daripadanya.

Kejayaan menakjubkan yang mendapat liputan siaran langsung di televisyen ini telah membuatkan orang ramai lebih peka terhadap SAS.

Pemberontakan di Tanah Melayu bermula pada tahun 1948. Ini adalah percubaan untuk menggulingkan pemerintahan kolonial British dan menubuhkan kerajaan Komunis.

Pengganas Komunis mendirikan pangkalan di hutan tebal dan dari situ mereka melancarkan serbuan dan serangan ke atas balai polis, ladang getah dan lombong timah.

Tentera British yang ditugaskan di Tanah Melayu ketika itu tidak sanggup dan tidak mampu untuk beroperasi di hutan tebal, jadi mereka menumpukan tenteranya di sekitar sasaran yang kemungkinan besar akan diserang oleh pengganas.

Oleh kerana ia tidak diperlukan lagi, kumplan SAS biasa telah dibubarkan pada akhir Perang Dunia Kedua. Namun, ia telah diperbaharui di Malaya dengan kekuatan 3 skuadron.

Rondaan kecil SAS bergerak jauh ke dalam hutan dan tidak lama kemudian menjadi mahir dalam peperangan hutan dan kemahiran hidup.

Beberapa suku kaum Iban dibawa dari Borneo untuk mengajar para tentera bagaimana untuk mengesan dan mengesan jejak-jejak yang paling sukar untuk dikesan yang ditinggalkan oleh tentera gerila.

Rondaan yang dikendalikan selama 3 bulan dalam keadaan yang mengerikan iaitu gabungan tekanan yang berterusan, catuan makanan yang menyedihkan dan penyakit tropika (yang kebanyakannya masih baru pada ketika itu) menyebabkan banyak askar mati awal.

Walau bagaimanapun, rondaan ini sangat berjaya dalam menyerang pengganas komunis dan menakluki hutan yang dikawal musuh.

Mereka juga mencapai kejayaan ini dengan berkawan dengan puak orang asli yang tinggal di dalam hutan. Sama ada dengan cara sukarela atau paksaan, suku-suku ini sering membekalkan pengganas komunis dengan makanan.

Walau bagaimanapun, beberapa tentera SAS mempelajari untuk bercakap bahasa mereka (Sakai) dan menggunakan kemahiran perubatan mereka untuk merawat berbagai penyakit mereka, yang memutuskan sumber bekalan kepada pengganas komunis.

Ini memaksa pengganas komunis untuk berundur lebih jauh ke dalam hutan di mana mereka diburu secara sistematik dan dibunuh atau ditangkap.

Oman adalah sebuah negara kecil di timur tengah yang satu ketika dahulu diperintah oleh Sultan Said bin Taimur.

Oman telah bersekutu dengan Britain sejak abad ke-18, jadi, pada tahun 1957, ketika kumpulan pemberontak yang diketuai oleh abangnya menubuhkan kawalan wilayah, sultan meminta bantuan Britain.

Britain mengerahkan beberapa unit tentera di Oman tetapi mereka gagal mengalahkan pemberontakan tersebut. Satu rancangan untuk menyerang kubu kuat pemberontak di gunung Jebel Akhdar menggunakan 4 batalion (sekitar 4000 orang) ditolak kerana mustahil dari segi politik.

Sebaliknya, mereka menghantar skuadron SAS tunggal terdiri daripada 64 tentera, dan kemudian satu lagi skuadron dihantar.

Mereka berhadapan dengan satu tugasan yang sangaT berat di mana kali terakhir gunung-gunung tersebut ditakluki adalah hampir 2,000 tahun yang lalu.

Malah, satu-satunya jalan yang ada adalah sangat sempit yang melewati jurang dan gaung yang curam. Pada pukul 8:30 pagi, 26 Januari, 1959, skuadron D mula berarak ke arah selatan gunung tersebut.

Setiap tentera perlu membawa peralatan seberat 54 kilogram mendaki sejauh 2 kilometer tanah yang curam dan sukar. Ramai daripada mereka pengsan dalam perjalanan tetapi laluan itu tidak dijaga dengan begitu ketat kerana terdapat satu lagi serangan di bahagian lain.

Namun, peluru yang ditembak oleh penembak hendap telah meletupkan bom tangan dalam beg askar SAS, membunuh dua tentera SAS dan mencederakan seorang tentera.

Dan pada ketika itu juga, satu bantuan yang dihantar menggunakan payung terjun ke arah skuadron SAS telah disalahanggap oleh tentera pemberontak yang menyangkakan ia adalah bantuan ketenteraan.

Pasukan pemberontak kemudiannya melarikan diri dan meninggalkan banyak peralatan dan bekalan.

Sebagai sebahagian daripada pendunduran dari jajahan Asia Tenggara, Britain cuba membentuk negeri baru yang terdiri daripada Malaya, Singapura, Brunei, Sarawak dan Borneo Utara.

Ia dikatakan bakal dikenali sebagai Malaysia. Walau bagaimanapun, pembentukan ini ditentang oleh Indonesia, serta banyak penduduk tempatan dalam kumpulan pengganas yang terlibat.

Pemberontakan berlaku di Brunei pada 8 Disember, 1962 namun ia berjaya diredakan dengan pantas.

Orang-orang yang terselamat melarikan diri ke dalam hutan, manakala ribuan anggota Pertubuhan Komunis Klandestin kekal berada di bandar-bandar untuk menimbulkan rusuhan di Borneo Utara dan Sarawak.

Parti-parti gerila yang mana hampir pasti terdiri daripada tentera Indonesia mula menyeberangi sempadan dari Indonesia untuk melakukan serbuan dan serangan.

Respon dari SAS adalah dengan melancarkan skuadron yang meronda di kawasan sempadan.

Untuk memperluaskan kawasan yang dikawal dengan menggunakan jumlah tentera yang terhad, tentera SAS mengambil pendekatan dengan berkawan dengan penduduk setempat yang tinggal di hutan.

Dengan tinggal bersama-sama penduduk tempatan selama berminggu-minggu, memberikan bantuan bekalan kepada suku kaum itu dan merawat pelbagai kecederaan dan penyakit mereka, SAS memperoleh kepercayaan mereka.

Hasilnya, penduduk setempat memberikan bantuan dengan melaporkan sebarang pergerakan yang mencurigakan di sempadan kepada SAS.

Perang itu kemudian menjadi semakin serius, ketika kumpulan-kumpulan pasukan bersenjata Indonesia melintasi perbatasan dalam usaha untuk mendesak pasukan British dan Malaya untuk menubuhkan 'zon pembebasan".

Dalam salah satu daripada serbuan ini, trek rahsia untuk berundur telah ditemui oleh seorang anggota peronda SAS yang membawa kepada terbunuh dan tertangkapnya 96 orang tentera Indonesia.

SAS kemudian memutuskan untuk bertempur dengan musuh. Mereka menyeberangi sempada untuk menyerang tentera Indonesia dan mengumpulkan maklumat.

Sebaik sahaja rondaan SAS menemui kem atau trek pihak musuh, kumpulan infantri dibawa masuk menggunakan helikopter untuk melakukan serangan hendap.

Kejayaan SAS dan kekalahan tentera Indonesia menyebabkan Presiden Indonesia Sukarno digulingkan oleh rampasan kuasa. Penggantinya tidak mahu meneruskan kempen yang tidak berjaya itu dan pada 3 September 1966, konflik tersebut berakhir.

Pada 13 Oktober 1977, pesawat Lufthansa penerbangan 181 telah dirampas oleh 4 orang anggota Front Popular dari gerakan Pembebasan Palestin.

Mereka memaksa juruterbang untuk memandu pesawat tersebut ke beberapa lapangan terbang iaitu di Rom, Cyprus, Bahrain, Dubai, Aden, dan akhirnya di Mogadishu.

Kumpulan ini telah menuntut wang tebusan RM60 juta dan mahukan tahanan yang ditahan di Jerman dan Turki dibebaskan. Di Aden, selepas mendarat di atas pasir, juruterbang (Kapten Schumann) meninggalkan pesawat tesebut untuk memeriksa gear pendaratan yang mengalami kerosakan.

Apabila dia kembali ke pesawat, dia mendapati pemimpin pengganas yang memanggil dirinya Mahmud berada dalam keadaan marah. Dengan sedas tembakan di kepala, Schumann terbunuh.

Seorang lagi juruterbang pesawat itu kemudiannya mengemudi pesawat tersebut ke Mogadishu di mana mayat Kapten Schumann dibuang di atas jalan raya dan kumpulan ini memberikan kata muktamad supaya tahanan dibebaskan.

Apa yang tidak disedari oleh kumpulan ini adalah mereka sebenarnya diekori oleh dari lapangan terband oleh pesawat yang mengandungi anggota unit anti-pengganas elit Jerman, GSG-9.

GSG-9 ini diiringi oleh 2 pegawai SAS yang membekalkan mereka dengan bom silau yang baru sahaja dihasilkan dan cara menggunakannya. Ketika pengganas-pengganas tersebut menunggu tuntutan mereka dipenuhi, pasukan GSG-9 mendekati pesawat mereka dan pegawai SAS melontarkan bom tangan memasuki pesawat mereka.

Dengan pantas tentera GSG-9 meluru masuk ke dalam pesawat, menjerit kepada tebusan agar berbaring dan melepaskan tembakan.

3 daripada 4 pengganas tersebut termasuk Mahmud yang tak sempat meletupkan bom tangan yang dipasang pada pesawat dinaiki mereka. Pengganas terakhir berjaya diberkas.

Hanya 4 orang tebusan dan seorang tentera GSG-9 tercedera dalam misi menyelamat ini.


Kisah "Servis Sidek" Yang Luar Biasa Sehinggakan Diharamkan IBF

Mungkin kanak-kanak zaman canggih ketika ini tak mengenali mereka namun bagi yang lahir pada tahun 1990-an dan ke bawah, 5 bersaudara ini pernah menjadi hero ketika sedang membesar.

Kelahiran bintang-bintang muda dalam sukan badminton muda di Malaysia pada akhir tahun 1970-an terdiri daripada anak-anak Datuk Sidek Abdullah Kamar iaitu Misbun, Razif, Jailani, Rahman dan juga Rashid.

Disebabkan menggungguli pelbagai kejohanan di Malaysia, maka mereka dipilih untuk mewakili negara ke kejohanan badminton di peringkat yang lebih tinggi walaupun masih muda.

Sebagai anak sulung, Misbun memenangi gelaran pertamanya di peringkat antarabangsa dalam Kejohanan Terbuka Jerman 1981, diikuti oleh adik-adiknya yang lain.

Bukan kemenangan sahaja yang membuatkan adik-beradik Sidek ini menjadi terkenal di peringkat antarabangsa, malah terdapat satu lagi kriteria yang membolehkan mereka digeruni dalam kalangan pemain-pemain berbisa.

Sememangnya telah terbukti bahawa dari awal lagi Misbun mempunyai akal badminton yang sangat tajam dan ia membuahkan hasil dalam penciptaan satu teknik servis yang sangat unik dan luar biasa, dikenali sebagai "Servis Sidek" atau "S-serve".

Teknik tersebut tidak pernah digunakan malah tidak pernah terlintas dalam fikiran mana-mana pemain handalan ketika itu.

Sesetengah pengulas juga berpendapat bahawa adik-beradik Sidek memperoleh hasil yang mana tidak pernah berlaku sebelum ini dalam tempoh ini melalui penggunaan Servis Sidek.

Pemain-pemain handalan yang menjadi pilihan rebah tertewas kerana servis ini telah membuatkan anak-anak Sidek mendapat mata demi mata dan pihak lawan tidak dapat membalas pukulan.

Malah pemain handalan China dan Indonesia kemudiannya menguasai teknik ini dan ia membuatkan dunia badminton terpisah kepada dua bahagian, iaitu mereka yang tahu akan teknik ini dan satu lagi kumpulan adalah mereka yang tidak.

Teknik ini disempurnakan dengan kepala bulu tangkis dipegang menghadap ke atas dan bahagian bulu pula dihalakan ke bawah iaitu ke permukaan gelanggang.

Tangan yang memegang raket badminton harus bersedia dalam kedudukan seperti membuat pukulan kilas (backhand).

Ketika bersedia dalam posisi ini, servis dilakukan secara backhand di mana pukulan dilakukan hanya dengan menolak pergelangan tangan dan bukannya dengan hayunan tangan sepenuhnya.

Bulu tangkis yang dipukul dengan cara begini membuatkannya melayang dalam keadaan berputar-putar ke arah pihak lawan.

Apa yang membuatkan Servis Sidek ini tersangat berbahaya adalah ia sangat mengelirukan di mana pihak lawan terpaksa memberikan perhatian yang sangat tinggi terhadap bulu tangkis untuk memastikan mereka dapat membalas pukulan.

Disebabkan bulu tangkis tersebut berpusing-pusing di udara, pihak lawan terpaksa perlu mengambil masa memastikan bila bulu tangkis tersebut akan menghadap ke arah mereka.

Jika tersalah langkah, pukulan balas yang tidak sempurna oleh pihak lawan akan membahayakan mereka dan lebih buruk, bulu tangkis tersebut boleh tersangkut pada raket pihak lawan.

Disebabkan oleh situasi ini, Servis Sidek telah menerima pelbagai kritikan dan bantahan antarabangsa.

Bantahan dibuat bukanlah disebabkan servis ini memberikan kelebihan kepada adik-beradik Sidek kerana ia juga digunakan oleh ramai pemain-pemain antarabangsa yang lain untuk memanfaatkannya.

Adik-beradik Sidek sendiri pun tidak terlepas dalam menjadi mangsa kepada hasil ciptaan mereka yang berbahaya itu.

Komuniti badminton antarabangsa mula berdebat mengenai servis ini. Denmark dan England mendakwa bahawa servis ini melanggar peraturan dan harus diharamkan.

Pada Mei 1981, dalam mesyuarat pertama Persekutuan Badminton Antarabangsa (IBF), Denmark dan England sekali lagi bercadang untuk meminda undang-undang dan mengharamkan servis ini sementara Malaysia dan Indonesia menentang cadangan itu.

Ketika itu, pasukan China sudah memahami teknik ini dengan baik dan mendapat keputusan yang baik dalam kejohanan antarabangsa, membuatkan China berada menyokong Malaysia dan Indonesia.

Undian akhir untuk mengharamkan Servis Sidek adalah 51 menyokong dan 35 menentang. Undian tersebut gagal kerana undian tersebut tidak mencapai 2/3 yang diperlukan.

Semasa Terbuka All England di Wembly pada Mac 1982, Malaysia yang diwakili oleh Razif dan Jailani Sidek yang masing-masing berusia 19 dan 18 tahun telah memenangi kejohanan tersebut dalam kategori beregu menggunakan teknik servis ini mengalahkan pasangan dari Scotland.

Kemenangan ini sangat bermakna dan berharga bagi rakyat Malaysia sudah sekian lama tidak dimenangi Malaysia, sejak tahun 1971.

Ia membuatkan para penentang lebih lantang menyuarakan ketidakpuasan hati mereka terhadap Servis Sidek.

Pada 15 Mei 1982, semasa Mesyuarat Agung Tahunan IBF selepas Piala Thomas, sekali lagi perdebatan dilakukan mengenai servis ini. Denmark mendakwa bahawa jika titik sentuh pertama terhadap bulu tangkis adalah bukan di bahagian kepalanya, maka ia menjadi satu kesalahan.

Pengerusi IBF juga mengakui bahawa servis ini memberikan penggunanya kelebihan yang besar. IBF dan Persatuan Badminton China mengadakan mesyuarat tergempar untuk menganalisis servis ini dari sudut pandangan teknikal.

Selepas analisis teknikal dan pakar, kesimpulan telah dibuat iaitu Servis Sidek dilakukan dengan melakukan sentuhan pada bahagian bulu dan kepala bulu tangkis secara serentak, sekaligus melanggar undang-undang badminton iaitu pukulan berturut-turut.

Undian terakhir untuk dakwaan Denmark adalah 91 menyokong, 1 melawan, dan 3 berkecuali. IBF memberikan keputusan terakhirnya iaitu mulai 1 Julai 1982, Servis Sidek itu diharamkan dalam semua pertandingan antarabangsa, hingga ke hari ini.

Keputusan ini agak tidak masuk akal kerana cara memukul bulu tangkis tidak sepatutnya dijadikan satu alasan untuk diharamkan kerana ia tidak tertakluk kepada penggunaan oleh pemain tertentu sahaja.

Cuba bayangkan FIFA mengharamkan bola sepak daripada ditendang secara "cucuk" atau "tonjol", adakah ia relevan? Sudah tentuk tidak.

Walaupun apa pun, perkara ini menunjukkan bahawa Malaysia mempunyai pengaruh yang besar dalam arena badminton sehinggakan penciptaan servis unik ini menjadi trademark dan membuatkan kita menjadi juara dunia serta mampu membuatkan pemain peringkat antarabangsa terkulai untuk membalas servis.

Sekadar renungan, jika servis ini tidak diharamkan, adakah kita Malaysia akan terus menjadi kuasa badminton dunia yang tak mampu dikalahkan?


5 Kemungkinan Sekiranya Datuk Seri Najib Didapati Tidak Bersalah

Rasanya semua sudah sedia maklum apa yang sedang berlaku kepada beberapa orang pemimpin kanan bekas kerajaan kita, terutamanya Datuk Seri Najib Tun Razak ketika ini.

Berdepan dakwaan rasuah serta kleptokrasi melibatkan banyak pihak dari dalam dan luar negara, tak salah rasanya sekiranya penulis menyimpulkan undian orang ramai semasa pilihanraya banyak didorong isu tersebut, sehingga berlakunya pertukaran kerajaan pusat kali pertama dalam sejarah 61 tahun Persekutuan Malaysia.

Bagaimanapun apabila dilihat balik bagaimana 'garangnya' Datuk Seri Najib mempertahankan diri, penulis hendak tak hendak membayangkan juga apakah kemungkinan yang akan berlaku - sekiranya Datuk Seri Najib didapati tidak bersalah oleh mahkamah kelak?

Dalam kempen pilihanraya lalu, kerajaan sekarang (ketika itu pembangkang) setiap kali berkempen akan memainkan isu 1MDB sebagai hujah kenapa Barisan Nasional perlu dijatuhkan.

Banyak kenyataan yang bukan lagi menuduh, malahan mengesahkan rompakan telah dilakukan DS Najib dikeluarkan pemimpin kerajaan, terutamanya oleh Perdana Menteri sendiri, Tun Dr. Mahathir Mohamad.

Adakah akan ada perubahan persepsi orang ramai pada kerajaan sekiranya DS Najib dibuktikan tidak bersalah hasil perbicaraan?

Penulis berpendapat,kerajaan Pakatan Harapan terjerat dalam isu ini. Kerajaan dilihat 'perlu memastikan' DS Najib didapati bersalah. Itu satu stigma awal.

Bagaimana pula dengan stigma lain yang bakal wujud seperti dakwaan telah berlaku campur tangan kuasa eksekutif ke atas badan kehakiman, seandainya pihak kerajaan tetap berusaha menyabitkan kesalahan ke atas DS Najib?

Apa tindakan kerajaan PH akan seandainya DS Najib didapati tidak bersalah?

Sejak hampir berpuluh tahun badan penyiasat korupsi di negara kita ini menghadapi kontroversi demi kontroversi tak kiralah semasa zaman digelarkan BPR sehinggalah ditukar kepada Suruhanjaya Pencegah Rasuah Malaysia.

Masyarakat sudah sedia maklum pertukaran itu dilakukan semasa pentadbiran Tun Abdullah Ahmad Badawi bagi mengembalikan kepercayaan orang ramai pada badan tersebut.

Walau demikian, kes kematian Teoh Beng Hock yang menjadi salah satu peluru kerajaan ketika membangkang dulu sehingga kini menimbulkan tanda tanya integriti SPRM.

SPRMdidakwa telah berjaya dibersihkan selepas pertukaran kerajaan, namun dengan seandainya DS Najib  didapati tidak bersalah - ini pasti menyebabkan stigma-stigma serta persepsi negatif orang ramai kembali melanda badan ini.

Berkemungkinan besar ramai yang akan mempersoalkan kecekapan SPRM dalam penyiasatan terhadap kes 1MDB. Lebih ramai yang akan mula menilai kembali tahap kebebasan SPRM daripada dipengaruhi kerajaan pemerintah.

Dalam banyak hujah penyokong pro DS Najib, mereka kerap kali memainkan hujah pemimpin yang banyak fitnah adalah pemimpin yang benar.

Dari segi logiknya, memang sebegitulah. Bagaimanapun mereka dilihat terus mempersoalkan campur tangan pemilik Sarawak Report serta media-media antarabangsa dalam memastikan DS Najib dijatuhkan sebelum pilihanraya.

Pengakuan yang disebutkan di Daniel Twinning, presiden kepada International Republican Institute bahawa mereka telah menjalinkan kerjasama dengan beberapa pihak dalam Pakatan Harapan sejak 2002 telah tersebar.

Ini sedikit sebanyak membuktikan wujud campur tangan pihak luar dalam mengawal perjalanan politik negara kita, dengan pihak kerajaan yang membuka jalan pihak luar masuk campur tangan.

Sekiranya DS Najib didapati tidak bersalah, sukar sekali untuk diramal apa reaksi masyarakat kita khasnya pengundi Pakatan Harapan terhadap pihak mahkamah.

Politik di Malaysia ini sangat berakar umbi dengan sentimen jatuh-menjatuhkan.  Keputusan yang tidak menyebelahi Pakatan Harapan oleh pihak mahkamah - sudah pasti akan membuatkan banyak pihak tidak puas hati.

Walaupun penulis masih muda, mereka yang melalui zaman reformasi menceritakan tentang persepsi masyarakat terhadap mahkamah ketika itu yang menjunam teruk.

Sebarang keputusan melibatkan seorang bekas pemimpin kerajaan yang didakwa, akan dibantah dengan cara keras melibatkan protes dan rusuhan di jalanan. Mahukah kita kembali kepada pemikiran sebegitu? Pada penulis, kita sepatutnya sudah perlu lebih matang.

Sekiranya DS Najib didapati bersalah, kita terima saja dengan hati terbuka. Seandainya beliau tidak bersalah - letak saja kepercayaan kita pada sistem kehakiman kita.

Jika anda belum tahu, individu kaki troll nombor 1 di Malaysia ketika ini adalah DS Najib sendiri. Troll-troll beliau melalui akaun media sosial kerap kali mendapat reaksi pemimpin tertinggi kerajaan yang dijadikan sasaran beliau.

Selain itu, kegagalan kerajaan Pakatan Harapan menunaikan janji-janji manifesto yang bersifat sosialis, seperti penangguhan bayaran balik PTPTN dan pemansuhan tol menjadi isu yang membuatkan orang ramai bertanya ketelusan sebenar kerajaan pemerintah sekarang.

Jika anda mengikuti sesi Parlimen, hujah-hujah berbentuk 'trolling' atau sindiran kerap kali dijadikan peluru pihak pembangkang dalam 'menegur' kerajaan pusat. Kami tidak boleh bayangkan apa yang akan berlaku seandainya DS Najib didapati tidak bersalah.

Besar kemungkinan penulis pun perlu menyembunyikan diri, duduk di dalam rumah diam-diam sebulan dua selepas keputusan mahkamah diumumkan bagi mengelakkan panas telinga kena 'troll' dengan kawan-kawan pembangkang.

Walau apapun, kita professional ya! Rujuk balik ayat akhir poin nombor 4 saya di atas ya! Masalah juga bila sudah beranggapan DS Najib sejak awal memang salah.

Nak tak nak beliau perlu dibuktikan salah. Besar kemungkinan itu sebenarnya permulaan yang salah


Kasta Valmiki : Komuniti Malang Pembersih Najis Rasmi Masyarakat India

Sekiranya diajukan soalan pada anda; apakah kerja yang anda rasakan paling berisiko tinggi besar kemungkinan pekerjaan sebagai seorang tukang selia salur kumbahan bukan jawapan anda.r

Berikutan laporan yang dikeluarkan oleh kerajaan India pada tahun ini, tidak boleh dinafikan lagi kerja paling berisiko dalam dunia adalah karier sebagai tukang selia salur kumbahan - yang terletak di India. Laporan itu menyebut; untuk setiap lima hari, seorang pekerja akan meninggal dunia ketika sedang melakukan tugasan mereka.

Pada bulan September 2018 sahaja, 11 orang pekerja meninggal dunia disebabkan kekurangan peralatan keselamatan yang lengkap. 5 orang daripadanya mati serentak serentak dalam tangki kumbahan.

Apa yang menyedihkan, masalah yang timbul ini berpunca daripada sistem kasta masyarakat India yang bersifat berat sebelah; menekan pekerja tidak bernasib baik bergelumang dengan najis.

Setiap hari, beratus ribu individu di India mencari rezeki dengan melakukan sejenis pekerjaan yang anda pasti tidak mahu lakukan. Dikategorikan sebagai 'pekerja pembersih manual,' pekerja tidak bernasib baik ini ditugaskan membersihkan tandas-tandas atau mencuci sisa kumbahan dengan tangan, tanpa peralatan yang lengkap.

Syarat untuk mereka layak melakukan kerja tersebut hanya satu; individu itu perlu datang daripada komuniti kasta rendah bernama kasta Valmiki. Dianggap sebagai kumpulan paling bawah dalam sistem kasta mereka sekarang, orang Valmiki akan dipilih untuk menjadi pekerja-pekerja pembersihan ini tanpa ada peluang karier lain. Tak kira lelaki atau perempuan.

Individu kasta Valmiki terpaksa menerima nasib mereka. Ramai yang mengalah, menganggap memang itu apa yang sepatutnya berlaku.

Golongan lelaki akan diberi tanggungjawab menyelia sistem kumbahan sementara golongan wanita pula - sukar untuk penulis menulis ayat ini - perlu pergi rumah ke rumah mengeluarkan najis daripada lubang khas yang digunakan penghuni rumah setiap hari.

Oleh kerana lubang itu tidak disalurkan ke mana-mana, lama-kelamaan kapasitinya penuh dan perlu dikosongkan. Itulah kerja wanita Valmiki setiap hari.

Bagi individu-individu dalam kasta Valmiki, mencari pekerjaan lain bukanlah satu pilihan pada mereka. Ini kerana mereka tahu peluang untuk mereka tidak ada sejak mula lagi.

Mahu memulakan perniagaan sendiri, sistem sosial mereka sudah mendidik agar tidak ada orang dibenarkan membeli barangan di kedai milik seorang Valmiki. Sekiranya mereka mahu bertugas sebagai tukang masak, nak masuk ke dapur pun akan dihalang. Besar kemungkinan makanan yang mereka sediakan akan dianggap tidak layak untuk dijamah.

Bagi orang luar, mereka melihat apa yang berlaku pada komuniti Valmiki sebagai satu diskriminasi, tetapi bagi individu Valmiki lain pula kisahnya. Hanya sebilangan kecil saja mempersoalkan apa yang berlaku. Selebihnya berpegang teguh pada ajaran Hindu, yang memberikan justifikasi kenapa mereka layak diperlakukan sedemikian rupa.

Ini menyebabkan di kalangan kasta mereka sendiri seramai lebih 1.4 juta orang, sejak awal sudah menerima nasib mereka bakal bertugas sebagai pencuci najis, tanpa perlu memasang impian lain.

Parlimen kerajaan India telah pun mengharamkan pekerjaan sebegitu bagi melindungi komuniti pekerja manual pada tahun 2013 khasnya masyarakat tertindas seperti individu kasta Valmiki.

Bagaimanapun kelonggaran kawalan undang-undang masih berleluasa, menyebabkan tidak ada tindakan diambil menyebabkan perkara ini terus berlaku.

Badan pengelola sistem pengurusan keretapi India masih merupakan majikan terbesar yang menggaji pekerja-pekerja untuk melakukan kerja-kerja kotor ini, dengan menggunakan sistem kontraktor.

Kontraktor yang dilantik pula tanpa segan silu akan membuka peluang pekerjaan itu pada orang Valmiki.

Terdesak, kebanyakan yang mendapat tawaran akan bekerja menyelia kawasan dan gerabak yang ditugaskan. Kebanyakan di antara mereka bertanggungjawab membersihkan landasan daripada sampah, menggunakan peralatan dan perlindungan kurang berkualiti sehingga ramai dijangkiti penyakit akibat jangkitan kuman.

Laporan dan data yang dilaporkan merupakan informasi pertama pernah dikeluarkan oleh kerajaan India sejak tahun 1950.

Dianggarkan 300 orang telah meninggal dunia hanya pada tahun 2017 berikutan insiden kemalangan yang berlaku ketika bertugas.

Kebanyakan kes kematian adalah disebabkan masalah pernafasan yang dihadapi ekoran gas-gas beracun yang terkumpul, menyebabkan pekerja sesak nafas dan tidak sedarkan diri semasa membersihkan sisa kumbahan.

Bagaimanapun, banyak pihak berpendapat kerajaan India sengaja merendahkan statistik kematian melibatkan pekerja buruh kasta Valmiki ini dengan angka sebenar dikatakan melebihi 500 kematian setiap tahun.

Tunjuk perasaan serta protes terhadap kelemahan langkah kerajaan India dalam menangani masalah ini semakin kuat kedengaran. Kes terbaru melibatkan seorang pekerja yang viral di laman sesawang Twitter, berikutan kegagalan keluarga si mati menguruskan kematian beliau kerana kekurangan wang.

Gambar anak kepada pekerja tersebut yang masih kecil meratap melihat wajah ayahnya yang sudah tidak bernyawa mendapat reaksi masyarakat India, sehingga bantuan untuk mengebumikan beliau berjaya dilakukan berkat sumbangan orang ramai.

Kesedaran masyarakat India untuk sama bangun mempertahankan hak kasta Valmiki mula terbit.

Bagaimanapun penghalang terbesar kepada perubahan yang hendak dilakukan dikatakan perlu datang daripada individu-individu dalam kasta itu sendiri.

Sekiranya mereka terus berpegang yang takdir mereka hidup di dunia ini hanyalah untuk mengutip najis dan sampah sehingga ajal, sukar untuk keseluruhan komuniti Valmiki dapat keluar daripada jerat yang telah menimpa mereka beratus tahun lamanya.


10 Hoax Berita Palsu Kematian Selebriti Yang Masih Ramai Percaya

Media komunikasi seperti media cetak, akhbar, penerbitan, penyiaran radio dan televisyen merupakan saluran komunikasi atau alat yang digunakan untuk menyampaikan maklumat atau sesuatu data. Media bertanggungjawab menyebarkan informasi berguna yang benar dan kadangkala juga berita palsu.

Selebriti dan orang terkenal di seluruh dunia seringkali menjadi mangsa media apabila berita palsu tentang kematian mereka disebar tanpa sebarang usul periksa. Selalunya perkara ini dilakukan kerana ingin meraih populariti semata-mata. Berikut ialah 10 kematian palsu selebriti yang disebarkan oleh media.

Penyanyi dan penulis lagu dari Kanada, Avril Lavinge menjadi tajuk utama di banyak media pada tahun 2003. Menurut berita yang viral ketika itu, penyanyi yang berjaya itu telah meninggal dunia di dalam biliknya akibat tertekan dengan kematian datuknya.

Berita tentang kematian Lavigne tidak berhenti sekatat itu sahaja. Dikatakan seorang wanita bernama Melissa Vandella yang mempunyai rupa seiras Lavigne telah menyamar menjadi penyanyi itu setelah kematiannya.

Berita yang disensasikan oleh salah sebuah laman sesawang peminat Avril Lavigne di Brazil memberitahu bahawa terdapat beberapa perbezaan di antara Avril Lavinge dan Melissa Vandela. Antaranya ialah hidung Vandela sedikit berbeza dan mempunyai ketinggian tubuh yang lebih rendah daripada Lavigne. Setakat mana kebenaran perkara ini masih belum dibuktikan.

Pelakon terkenal Amerika, penerbit dan juga penulis skrip iaitu Matt Damon dinobatkan oleh majalah Forbes sebagai salah seorang pelakon yang mendapat bayaran tertinggi sepanjang masa.

Pada tahun 2009, khabar angin telah berlegar di internet mengatakan bahawa Matt telah terbunuh selepas terjatuh semasa mendaki Gunung Palos Verdes di California.

Pelakon yang terkenal dengan filem The Bourne Identity itu telah mengutuk wartawan yang telah menyebarkan berita palsu tentang kematiannya semasa sidang akhbar The Informant! ketika Festival Filem Toronto yang ke-34.

Axl Rose adalah seorang penyanyi, penulis lagi, penerbit rekod dan ahli musik terkenal telah menjadi mangsa berita palsu apabila berita tentang kematiannya tersebar. Penyanyi Guns N' Roses itu dikenali sebagai antara penyanyi terhebat oleh pelbagai saluran media, termasuk majalah Rolling Stone dan NME.

Rose terkenal kerana persembahan vokalnya yang hebat dan bertenaga ketika persembahan secara langsung. Pada 2014, satu berita palsu telah diterbitkan oleh MSNBC yang mengatakan penyanyi itu telah ditemui mati di rumahnya di Barat Hollywood pada usia 52 tahun.

Rose kemudiannya memuat naik tweet dengan berseloroh "Jika saya telah meninggal dunia, adakah saya perlu membayar cukai?". Pada bulan hadapan kumpulan rock terkenal Guns N' Roses akan mengadakan konsert pertamanya di Malaysia.

Macaulay Culkin menjadi antara pelakon kanak-kanal paling terkenal di dunia suatu masa dahulu melalui peranannya sebagai Kevin McCallister dalam filem komedi keluarga Home Alone (1990).

Culkin juga menjadi mangsa media apabila berita tentang kematiannya tersebar di media sosial pada 2014. Namun, kisah itu terbongkar sebagai palsu apabila Culkin memberikan respon pada Instagram parodi filem tahun 80-an Weekend At Bernie's.

Macaulay Culkin yang tersenarai sebagai "100 bintang kanak-kanak terhebat" dalam terbitan VH1 dan "50 bintang kecil terhebat" oleh majalah El kini dilihat sedang aktif bersama kurigan komedinya yang diberi nama The Pizza Underground.

Paul McCartney adalah salah seorang penyanyi, penulis lagu dan komposer yang paling popular di dunia. Penyanyi utama kumpulan The Beatles ini sudah bertahan selama puluhan tahun dalam industri muzik. Sejak dari dulu lagi berita kematian McCartney telah tersebar dan kononnya dia telah digantikan dengan seorang yang berwajah serupa sejak 1966 lagi.

Desas-desus mengatakan Paul McCartney telah terlibat dalam kemalangan jalan raya ketika memandu kereta Aston Martin miliknya. Namun, tiada laporan atau bukti yang dikeluarkan bahawa Paul McCartney telah meninggal dunia.

Kini, walaupun sudah lebih dari 50 tahun, misteri kematian penyanyi kumpulan pop paling terkenal dalam sejarah dunia muzik ini masih lagi diperkatakan ramai.

Micheal Jordan adalah seorang pemain bola keranjang profesional Amerika yang tidak perlu diperkenalkan lagi. Jordan adalah atlet yang bertanggungjawab mempopularkan sukan bola keranjang NBA di seluruh dunia pada tahun 1980-an dan juga 1990-an.

Pada tahun 2015, telah tular di media sosial mengenai satu berita palsu mengatakan Jordan telah meninggal dunia di rumahnya. Menurut laporan palsu itu, Micael Jordan meninggal dunia disebabkan serangan jantung pada usia 52 tahun.

Namun, selepas itu beberapa sumber berita yang lain menafikan dakwaan Jordan telah meninggal dunia yang dibuat oleh laman Cronica MX yang menyebarkan berita palsu itu.

Bon Jovi adalah sebuah kugiran rock yang terkenal di Amerika. Lebih daripada 130 juta album kumpulan rock ini telah terjual di seluruh dunia. Penyanyi utama kumpulan ini iaitu Jon Bon Jovi juga telah menjadi mangsa berita palsu oleh media.

Pada tahun 2011, telah tersebar satu khabar angin di media sosial bahawa Jon Bon Jovi telah meninggal dunia. Berita itu mengatakan bahawa Jon Bon Jovi terkena serangan jantung di Hotel Empress di kampung halamannya, New Jersey dan meninggal tidak lama selepas itu.

Tidak lama selepas berita itu tersebar, Jon Bon Jovi telah memuat naik sekeping gambarnya di Tweeter miliknya menafikan berita mengenai dirinya telah meninggal dunia.

Pelakon dan pengarah Amerika yang terkenal iaitu Nicolas Cage juga pernah menjadi mangsa berita palsu. Pada tahun 2016, satu laporan melalui media sosial telah mendakwa pelakon popular itu telah meninggal dunia dalam satu kemalangan motosikal pada usia 52 tahun.

Berita yang dikenalpasti mula disiarkan oleh CNN itu merupakan berita palsu yang direka supaya para pengguna internet mengetik pada tajuk yang menjurus kepada iklan menjual perisian antivirus.

Namun, berita palsu itu agak diragui apabila ada berita yang melaporkan Cage mati disebabkan kemalangan ketika bermain ski sedangkan CNN menyiarkan berita Cage mati dalam kemalangan motosikal, siap disertakan dengan gambar motosikalnya yang rosak teruk.

Berita mengenai kematian palsu ini bukan sahaja terjadi pada selebriti antarabangsa malah artis tempatan juga ramai yang difitnah sebegitu. Antara yang menjadi mangsa berita palsu ini ialah pelakon dan pelawak terkenal Ebby Yus.

Difahamkan, berita palsu mengenai Ebby Yus meninggal dunia itu tersebar di media sosial setelah dia dimasukkan ke Hospital Queen Elizabeth 2, Sabah. Ebby Yus yang terkejut dengan berita itu setelah dihubungi oleh rakan-rakannya kemudian tampil untuk menerangkan keadaan sebenar.

Dia sebenarnya ke Sabah atas urusan kerja, namun dimasukkan ke hospital selama beberapa hari akibat masalah paru-paru tetapi keadaannya stabil dan telah dibenarkan keluar.

Datuk Jalaluddin Hassan merupakan seorang seniman tanah air yang popular dan terkenal kerana lakonannya yang berkesan dan telah berada dalam bidang ini selama puluhan tahun lamanya.

Dia juga pernah menjadi mangsa berita palsu apabila cerita “kematiannya” tersebar di media sosial. Malah, Datuk Jalaluddin Hassan mengalaminya sebanyak dua kali apabila berita pertama dia meninggal dunia disebarkan sekitar bulan Oktober 2015.

Pada pertengahan tahun 2016 pula, pengacara Who Wants To Be A Millionaire ini sekali lagi menjadi mangsa apabila berita dia meninggal dunia tersebar buat kali kedua. Dia berasa kesal dengan berita palsu yang tersebar itu kerana ia membuatkan ramai ahli keluarga, rakan-rakan dan peminat risau dan terkejut.

Sebenarnya ramai lagi artis tempatan yang telah difitnah meninggal dunia seperti Mas Idayu, Rahim Sepahtu, Aiman Tino dan sebagainya. Jadi, anda sebagai pengguna internet dan media sosial diingatkan supaya lebih berhati-hati sebelum menyebarkan berita palsu sebegini ya.


Ketahui 5 Fakta Mengenai Jambatan Laut Terpanjang di Dunia

Jambatan laut terpanjang di dunia yang menghubungkan Hong Kong dan Macau ke Tanah Besar China baru sahaja dilancarkan dalam satu upacara di Zhuhai yang dihadiri Presiden China, Xi Jinping dan pemimpin Hong Kong, Carrie Lam.

Dengan panjang jambatan menjangkau 55km, jambatan paling panjang yang merentasi lautan ini menelan belanja sehingga $20bilion untuk dibina. Selain menjadi salah satu laluan paling ganjil di dunia, Jambatan Hong Kong-Zhuhai-Macau (HZMB) ini dilengkapi dengan kamera canggih yang boleh mengesan aktiviti menguap para pemandu.

Kami kongsikan lima fakta menarik mengenai Jambatan HZMB yang bakal mengejutkan anda:

Dengan jarak 55km, jambatan HZMB ini adalah 20 kali lebih panjang berbanding Jambatan Golden Gate yang terkenal di San Francisco.

Sebanyak 420,000 tan besi telah telah digunakan untuk menyiapkan jambatan ini. Jumlah besi sebanyak itu adalah cukup untuk membina 60 buah Menara Eiffel.

Untuk membenarkan kapal melaluinya, satu seksyen jambatan telah ditenggelamkan sebagai terowong dalam laut dan berada di antara dua buah pulau buatan yang dibina. Jambatan ini juga dilaporkan boleh menahan impak gempa bumi sehingga 8.0 magnitud serta taufan gergasi.

Majoriti pelawat yang ingin merentasi jambatan HZMB ini boleh menggunakan perkhidmatan bas ulang-alik yang disediakan. Bas-bas ini dipasang dengan kamera menguap supaya aktiviti dan tahap keletihan pemandu boleh dipantau di sepanjang perjalanan yang 'lurus dan boleh membosankan'. Jika pemandu bas menguap lebih daripada tiga kali dalam masa 20 saat, kamera menguap ini akan menghantar isyarat kepada pusat kawalan jambatan.

Walaupun jambatan ini dibina kononnya untuk merapatkan jurang di antara wilayah Hong Kong dan Macau dengan Tanah Besar China, ia hanya boleh diakses kepada golongan istimewa sahaja.

Mereka yang datang dari Hong Kong memerlukan sejenis pas laluan khas untuk memandu merentasi jambatan ini. Orang kebiasaan yang ingin melawat perlu meletakkan kenderaan di ruang parkir yang agak terhad dan hanya boleh menaiki bas ulang-alik yang disediakan oleh syarikat persendirian. Tiada pengangkutan awam disediakan di jambatan ini dan teksi juga tidak dibenarkan melaluinya. Malah, tandas dan stesen minyak juga tidak terdapat di sepanjang perjalanan.

Menurut beberapa laporan lain, permit jangka panjang untuk menuju ke Zhuhai dari Hong Kong pula hanya akan diberikan kepada golongan istimewa yang memenuhi kriteria ketat seperti membayar jumlah cukai yang besar di China, telah menderma dalam jumlah yang besar kepada badan-badan kebajikan di wilayah Selatan Guangdong ataupun merupakan anggota kepada mana-mana organisasi politik di sana.

Untuk pengetahuan anda, pemandu kenderaan di Hong Kong dan Macau memandu di sebelah kiri jalan seperti kita di Malaysia, manakala di China pula, pemandu memandu di sebelah kanan jalan.

Disebabkan jambatan ini dianggap sebagai wilayah Tanah Besar China, para pemandu perlu memandu di sebelah kanan lorong di sepanjang jambatan. Selain itu, menurut Jabatan Pengangkutan Bandar China, pemandu Hong Kong juga perlu mematuhi segala peraturan dan undang-undang China semasa berada di atas jambatan.

Walaupun terdapat beberapa jalan penyelesaian kreatif telah diusulkan untuk menangani perubahan bahagian pemanduan, termasuklah saranan pembinaan sebuah "jambatan terbalik" yang dipanggil Pearl River Necklace oleh sekumpulan arkitek dari Belanda, akhirnya kaedah yang lebih konvensional diguna pakai iaitu dengan memberhentikan kenderaan dan mengubah laluan jalan di suatu titik pertemuan yang dibina khas sebelum perjalanan disambung menaiki jambatan menuju ke Hong Kong.

Sejak dari mula lagi pembinaan jambatan HZMB ini sekitar 2003, ia tidak putus-putus dilanda kontroversi. Dilaporkan pembinaannya yang menelan belanja tinggi itu hanyalah suatu pembaziran dan merupakan gimik politik semata-mata. Menurut seorang pengamal undang-undang persendirian, Claudia Mo, kerajaan China hanya mahu memaksa proses asimilasi antara Tanah Besar dan Hong Kong serta memulakan penguasaan mengawal kerajaan kecil itu.

Projek pembinaan berskala mega itu dikatakan tidak mempunyai apa-apa makna kerana kedua-dua buah negara sudahpun sedia ada mempunyai laluan melalui udara, air dan darat. Selain itu, dikhuatiri kemasukan 'mudah' pelawat dari Tanah Besar hanya akan menambahburukkan keadaan Hong Kong yang sudahpun sarat dengan penduduk dan kedatangan pelancong asing. Pada masa yang sama, satu lagi jambatan berhampiran Shenzhen dan Zhongshan juga sedang dibina, bermakna jambatan HZMB ini hanya akan menjadi projek gajah putih tidak lama lagi.

Para aktivis alam sekitar seperti WWF dan Persatuan Pemuliharaan Alam Sekitar Hong Kong juga menyatakan kerisauan mereka terhadap pembinaan jambatan gergasi yang boleh menyebabkan lebih banyak pencemaran serta mengganggu habitat hidupan laut seperti spesies terancam ikan lumba-lumba yang hanya terdapat di kawasan itu.

Akhir sekali, dalam keghairahan pihak kerajaan untuk membina struktur yang gah ini, dilaporkan sekurang-kurangnya 18 nyawa pekerja telah terkorban dan lebih 600 lain tercedera sepanjang proses menyiapkannya.


Oxitec - Syarikat British Ini Hasilkan Nyamuk Transgenik Dan Diuji Di Bentong

Oxitec (asalnya Oxford Insect Technologies) adalah sebuah syarikat bioteknologi British yang menghasilkan serangga diubahsuai secara genetik untuk membantu pengawalan serangga.

Syarikat ini mencipta kaedah untuk mengawal populasi serangga di mana serangga yang diubahsuai secara genetik digunakan sebagai "racun serangga hidup".

Oleh itu, serangga yang menyebarkan penyakit kepada manusia atau yang bertindak sebagai perosak dalam pertanian dikawal tanpa penggunaan racun serangga.

Menurut syarikat ini, kaedah pengendalian populasi ini lebih berkesan daripada racun serangga dan lebih mesra alam. Kaedah ini mempunyai persamaan dengan teknik serangga steril.

Oxitec beroperasi pada tahun 2002 oleh syarikat pemindahan teknologi, Isis Innovation dari Oxford University. Pada Ogos 2015, Oxitec telah dibeli oleh Intrexon yang berpangkalan di Amerika Syarikat dalam urus niaga bernilai RM668

OX5034, generasi baru nyamuk Oxitec memulakan ujian lapangan pada 23 Mei 2018 di Indaiatuba, sebuah perbandaran di negeri Brazil, São Paulo.

Percubaan itu meliputi 2,000 penduduk untuk menghapuskan A. aegypti, spesis nyamuk demam kuning.

OX5034 jantan mampu bertahan untuk hidup, membolehkan kitaran mengawan tambahan yang seterusnya mampu mengurangkan populasi makhluk perosak tersebut.

Fungsi ini adalah terhad dari segi masa dan OX5034 jantan dijangka akan lenyap dari persekitaran, 10 generasi selepas pembebasan spesis ini dihentikan.

Oxitec sedang berusaha menghasilkan versi Aedes aegypti yang diubahsuai secara genetik untuk membantu mengawal penyakit yang dibawa oleh nyamuk.

Oxitec telah mencipta serangga jantan yang diubahsuai genetiknya yang dinamakan sebagai OX513A yang menghasilkan protein tTA yang memberi kesan buruk kepada perkembangan sel.

Jika nyamuk transgenik ini dilepaskan dalam jumlah yang besar dan mengawan dengan nyamuk betina, pergantungan terhadap antibiotik tersebut dipindahkan kepada generasi akan datang.

Ini menyebabkan zuriatnya tak boleh bertahan untuk hidup seterusnya melenyapkan keturunan nyamuk ini.

Oleh itu, populasi Aedes aegypti dikurangkan dengan begitu banyak membuatkan risiko bagi populasi di rantau ini untuk dijangkiti penyakit bawaan nyamuk menjadi rendah.

Pada tahun 2017, Oxitec telah membangunkan versi genetik nyamuk harimau Asia iaitu Aedes albopictus.

Percubaan lapangan pertama dilakukan di Grand Cayman, pulau terbesar di Kepulauan Cayman dan disokong oleh Yayasan Bill dan Melinda Gates bermula pada tahun 2009.

Sekitar 3.3 juta nyamuk Aedes aegypti jantan transgenik telah dilepaskan di pulau ini. Eksperimen ini menunjukkan bahawa haiwan itu mampu bertahan dalam persekitaran ini dan terus membiak.

Kira-kira sebelas minggu selepas dilepaskan, penurunan populasi nyamuk A. aegypti dianggarkan sebanyak 80% dan pelepasan pada skala yang lebih besar boleh menyebabkan pengurangan yang lebih tinggi.

Ujian itu dianggap berjaya oleh saintis tetapi kritikan berlaki di atas dasar komunikasi. Pada Mei 2016 Grand Cayman mengumumkan program untuk menggunakan nyamuk Oxitec untuk memerangi virus itu.

Fasa pertama dilakukan dengan memberitahu komuniti penduduk mengenai program ini. Fasa seterusnya adalah merawat kawasan yang mempunyai kira-kira 1,800 penduduk di Teluk Barat.

Hasil kajian menunjukkan bahawa telur nyamuk Aedes aegypti adalah 88% lebih rendah berbanding dengan kawasan yang tidak dirawat.

Pada tahun 2011, satu lagi ujian lapangan dijalan di Brazil dengan kerjasama syarikat Moscamed dan University of São Paulo, di mana nyamuk A. aegypti transgenik dilepaskan dalam jumlah yang besar dan populasi nyamuk ini menurun sebanyak di antara 80% hingga 95%.

Sehubungan dengan kejayaan ini, lebih banyak ujian lapangan dijalankan termasuklah di Malaysia dan Panama. Sebanyak 6,00 ekor nyamuk transgenik telah dilepaskan di Malaysia pada 21 Disember 2010 untuk melawan penyakit denggi.

Ujian ini dilaporkan telah ditunda akibat protes yang begitu kuat. Pada 17 Januari 2011, Persatuan Pengguna Pulau Pinang dan Sahabat Alam Malaysia, dua kumpulan yang menentang penggunaan serangga ini telah menggesa Lembaga Biokeselamatan Kebangsaan untuk membatalkan persetujuannya untuk kajian itu.

Para saintis juga berada beranggapan bahawa kerja itu belum dimulakan, kata pakar bedah perubatan Bart Knols dari University of Amsterdam.

Pautan blog 24 Januari oleh Mark Benedict, seorang perunding di Pusat Kawalan dan Pencegahan Penyakit di Atlanta yang memantau bidang ini dengan teliti, berkata bahawa kajian yang dilakukan di Malaysia sebagai "dirancang."

Walaubagaimanapun, Ketua pegawai sains Oxitec, Luke Alphey, mengesahkan bahawa media Malaysia telah tersalah anggap. Tetapi Luke Alphey berkata "tidak ada siapa yang sepatutnya sangat terkejut" dengan pelepasan nyamuk itu.

Setelah semua halangan peraturan telah diatasi, "ia dapat dijangkakan bahawa langkah seterusnya yang akan berlaku adalah pelepasan nyamuk transgenik tersebut", kata Luke.

Oxitec tidak mengumumkan berita itu sendiri kerana ia bukanlah peranan syarikat tersebut.

Ujian tersebut dilakukan di kawasan terpencil di Bentong, Pahang dan kajian ini direka untuk menguji kelangsungan dan pergerakan nyamuk jantan transgenik.

6,000 ekor nyamuk jantan jenis liar dan yang terkawal dilepaskan dan kajian itu berakhir pada 5 Januari dan racun serangga disemburkan untuk membunuh mana-mana nyamuk yang masih ada.

Pada 2016, Pertubuhan Kesihatan Sedunia menggalakkan ujian lapangan nyamuk A. aegypti jantan transgenik dilakukan dalam usaha untuk mencuba menghentikan penyebaran virus Zika.


Mimaland - Sejarah Taman Tema Pertama Malaysia Dan Sebab Mengapa Ia Ditutup

Jika ketika ini Malaysia mempunyai banyak taman rekreasi dan taman tema di serata Malaysia, namun satu ketika dahulu Mimaland adalah yang paling popular di negara kita.

Taman tema Mimaland ini terletak di Gombak, Selangor dan dibuka buat pertama kalinya kepada orang awam pada tahun 1975.

Malangnya taman tema ini telah ditutup selepas 19 tahun beroperasi disebabkan oleh kejadian tanah runtuh yang membahayakan pengunjung.

Pasti ramai yang tidak mengetahui tentang taman tema ini terutamanya mereka yang tinggal di luar Lembah Kelang, dan bagi generasi kini sudah tentu tidak berpeluang untuk mengunjungi taman menaraik ini.

Mula dibina menjelang tahun 1971, nama taman tema ini adalah singkatan kepada "Malaysia In Miniature Land". Ia dibina di atas sebuah tanah berkeluasan 300 ekar yang berbukit di Ulu Gombak, kurang 30 kilometer dari Kuala Lumpur.

Mimaland dibina secara berfasa, oleh itu ia juga dibuka secara berperingkat. Sebanyak 24 buah motel dan 5 buah chalet dilengkapi dengan kolam renang siap dalam fasa pertama.

Pada peringkat awal, tarikan utama Mimaland adalah taman haiwan prasejarah. Terdapat pelbagai binaan dan patung-patung dinosaur yang sangat besar dari segi saiz yang mana telah menjadi tumpuan orang ramai.

Ia mendapat perhatian sehinggakan digunakan sebagai lokasi penggabaran beberapa buah filem tempatan termasuklah Filem Mekanik (1983), Gila-Gila Remaja (1986), Tempo 88 (1987), Dendang Perantau (1979) dan Suara Kekasih (1983).

Antara dialog popular yang menyebut nama Mimaland adalah dalam satu babak Gila-Gila Remaja di mana pelakon Faizal Hussein berkata, "Esok jangan lupa, Mimaland!".

Harga yang dikenakan untuk memasuki Mimaland adalah RM2 bagi dewasa dan RM1 untuk kanak-kanak.

Selepas 9 tahun beroperasi, Mimaland telah membuka satu kolam renang baru untuk menarik lebih ramai pengunjung ke Mimaland. Kolam renang tersebut dikatakan yang terbesar di Asia Tenggara pada ketika itu.

Bukan itu sahaja, ia juga menawarkan papan luncur air gergasi membuatkan tarikan baru ini menjadi kegemaran para pengunjung. Lokasi ini digunakan sebagai latar belakang adegan dalam filem Tempo '88.

Antara bahagian-bahagian lain di Mimaland termasuklah sebuah tasik yang menawarkan aktiviti bersampan dan memancing, "giant maze" dan juga merentas rimba.

Pada Januari 1993, satu kejadian tidak diingini telah berlaku yang memberikan reputasi buruk kepada Mimaland. Seorang pengunjung warganegara Singapura berusia 27 tahun maut dalam satu kemalangan di kawasan papan luncur air gergasi.

Insiden ini telah mengejutkan orang ramai membuatkan pihak Mimaland menutup lokasi yang terlibat untuk tujuan penambahbaikan.

Selepas pengubahsuaian dilakukan, ia kembali dibuka kepada orang ramai. Akan tetapi pembukaan semula ini tidak kekal lama.

Pada Mei 1994, satu lagi insiden telah berlaku di mana kejadian tanah runtuh telah menyebabkan dinding kolam renang yang sama telah mengalami kerosakan.

Tanah runtuh tersebut membuatkan air lumpur memenuhi ruangan kolam renang, yang menjadi penyebab kepada ia ditutup kepada pengunjung.

Berikutan kejadian-kejadian ini, pelbagai pihak termasuk agensi kerajaan mengheret pihak pengurusan Mimaland ke muka pengadilan di atas beberapa dakwaan.

Antaranya termasuklah kelemahan kawalan keselamatan yang menjadi punca kepada pelbagai masalah. Pihak mahkamah mengarahkan Mimaland agar tidak meneruskan operasi ketika kes dibicarakan.

Mimaland yang tidak beroperasi tidak mampu bertahan dan akhirnya terpaksa ditutup secara kekal pada tahun 1994. Sejak itu, tapak lokasi taman tema ini menjadi terbiar dan menjadi seperti hutan yang menyeramkan.

Kerana terbiar untuk tempoh yang begitu lama, lokasi ini dikatakan berhantu dan menjadi antara tempat yang paling menyeramkan di Malaysia.


5 Berita Dunia Yang Anda Perlu Tahu Minggu Ini (27 Oktober 2018)

Kami tahu dalam zaman penuh informasi, kadangkala ada banyak berita yang mudah saja untuk terlepas daripada pandangan kita.

Jadi di sini kami kumpulkan lima berita meliputi lima topik berbeza iaitu dunia, ekonomi, sains, nasional dan juga Islam untuk memastikan anda pembaca Iluminasi dapat mengikuti berita-berita ini dengan mudah.

Berikut adalah berita-berita menarik yang dapat kami kongsikan untuk anda minggu ini.

Kami sudah melaporkan berkenaan insiden pembunuhan melibatkan Jamal Kashoggi. Jika anda belum membaca kisah beliau, kami cadangkan anda buka pautan tersebut. Kisah itu agak tragis.

Ketika ini, kes pembunuhan beliau memenuhi saluran berita utama. Banyak pihak saling salah menyalahkan, dengan tuduhan dan dakwaan dilakukan secara terbuka. Pada peringkat permulaan kes ini hanya melibatkan kerajaan Arab Saudi dan Turki, kini Amerika Syarikat sudah mula campur tangan dan nampaknya bakal mengheret kerajaan Russia yang dikritik tidak bersuara dalam isu ini.

Daripada perspektif kerajaan kita, Tun Mahathir Mohamad sudahpun mengeluarkan kenyataan mengecam tindakan pembunuhan kejam ke atas wartawan Jamal Kashoggi yang berlaku di pejabat konsulat Arab Saudi. (rujukan)

Sekiranya anda bimbang melihat kejatuhan harga saham di negara kita, anda perlu tahu kebanyakan pasaran besar dunia turut sama mengalami kejatuhan teruk. Ini memberikan pengaruh besar pada pasaran saham sedunia yang ketika ini menghadapi kesukaran untuk pulih.

Sebagai contoh indeks Dow Jones mengalami penurunan 600 mata dan indeks S&P 500 mata. Indeks komposit Nasdaq mengalami penurunan 329 mata, penurunan paling teruk indeks tersebut sejak 18 Ogos 2011. Ekonomi dunia ketika ini sedang mengalami tempoh merudum dan dijangkakan pemulihan pasaran akan mengambil masa, secepat-cepatnya tahun hadapan. (rujukan)

Kami tidak mereka-reka cerita di sini - kerajaan China sedang merancang untuk membina bulan buatan bagi mencerahkan wilayah mereka pada waktu malam. Untuk projek pertama, bulan itu akan dilancarkan supaya mengorbit di atas wilayah Chengdu dengan perancangan pelancaran pada tahun 2020.

Bulan tiruan itu tidaklah bentuknya seperti bulan, tetapi merupakan sebuah satelit yang mempunyai fungsi serupa dengan bulan. Dilapisi bahan bersifat pemantul, 'bulan' itu akan memantulkan semula cahaya matahari pada waktu malam ke permukaan bumi dengan keluasan 50 km persegi.

Kerajaan China mengambil langkah ini dengan tujuan menjimatkan penggunaan elektrik yang digunakan dalam penyalaan lampu jalan. Dianggarkan dengan bulan tiruan ini, penggunaannya bakal membawa kepada penjimatan sebanyak RM726 juta setahun. (rujukan)

Kekecohan serta insiden pergaduhan melibatkan pembelian tiket perlawanan akhir Piala Malaysia seolah sudah jadi tradisi setiap tahun.

Apa yang membimbangkan, nampak ada pihak yang cuba mengambil kesempatan daripada penjualan tiket yang terhad. Bukan setakat tahun ini saja, malahan setiap tahun kita nampak perkara serupa berlaku. Sebagai contoh, walaupun 30 ribu keping tiket diperuntukkan untuk penyokong Terengganu, didapati hanya 2,000 saja dibuka untuk jualan di stadium sehingga mengecewakan lebih 5,000 orang penyokong yang sudah beratur sejak jam 6 pagi.

Insiden tolak menolak serta rempuh merempuh berebut tiket juga berlaku, ekoran kerisauan peminat yang takut tidak dapat menyaksikan sendiri perlawanan di stadium. Persoalannya - ke mana perginya tiket-tiket ini? (rujukan)

Penyanyi terkenal pada era 80'an dan 90'an dengan fesyen kepala botak menjadikannya unik berbanding penyanyi wanita lain, Sinead O' Connor mengumumkan pada 26 Oktober 2018 beliau sudah berhijrah dan kembali memeluk Islam, menggunakan nama Shuhada' Davitt.

Shuhada' terkenal sebagai penyanyi yang menimbulkan banyak kontroversi sebelum ini, dengan salah satu aksi mengoyakkan gambar Pope John Paul II pada tahun 1992 ketika persembahan, mendapat kritikan orang ramai. Tindakan Sinead merupakan satu bantahan terhadap institusi Katolik yang dilihat berdiam diri kerana isu penderaan seksual melibatkan paderi Katolik yang terdedah ketika itu.

Mempunyai sifat yang agak agresif serta tidak takut menyuarakan pendapat, Sinead menukar namanya kepada Magda Davitt pada tahun 2017. Tidak diketahui adakah akan berlaku perubahan pada perancangan asal beliau mahu menerbitkan album baru pada tahun 2019, selepas menjadi seorang Muslimah secara rasmi.

Tahukah anda, Sinead pernah mengejutkan komuniti Katolik berikutan perlantikan dia sebagai seorang paderi Kristian pada tahun 1999? Perlantikan beliau dipertikaikan dengan dakwaan gereja yang menguruskan perlantikannya bukanlah sebahagian daripada gerakan gereja Katolik. Selain itu, wanita menjadi paderi berlawanan dengan pegangan ajaran Katolik yang hanya membolehkan lelaki dilantik. (rujukan)


5 Janji Palsu Pengeluar Permainan Video Yang 'Dicapatikan'

Peminat permainan video di seluruh dunia sudah diketahui sangat teruja dengan visi masa depan evolusi permainan video yang dirancang.

Bagaimanapun, tidak semua perancangan akan berhasil walaupun pada awalnya pengeluar tampak sangat yakin akan berjaya memenuhi visi mereka. Kegagalan itu boleh berpunca daripada teknologi yang lambat dibangunkan, kekurangan peruntukan atau mungkin juga pengeluar sendiri tidak faham had sebenar keupayaan mereka.

Janji-janji yang bersifat mega ini memang mampu menarik minat orang ramai untuk sama mengikuti perkembangannya, tetapi manusia memang boleh berjanji. Berikut adalah lima janji pengeluar permainan video yang akhirnya jadi 'janji dicapati.'

Ketika pembentangannya, Project Milo merupakan satu demo yang sangat-sangat-sangat mengagumkan. Tengok penulis guna tiga kali sangat tu. Ini kerana ketika itu apa yang dipersembahkan, merupakan sesuatu yang belum pernah ada dalam industri permainan video.

Gabungan watak 3 dimensi yang mampu berkomunikasi dengan pemain, berinteraksi, memahami arahan dan bertutur dengan lancar membuatkan ramai peminat permainan video nampak 'inilah masa depan videogame!' Gabungan perisian dan peranti Project Natal yang dijenamakan semula sebagai Kinect ciptaan Microsoft, diramalkan mampu merealisasikan visi yang cuba dicapai.

Bagaimanapun, setelah persembahan mengagumkan pada tahun 2010, tidak ada sebarang khabar berita daripada pengeluar. Microsoft akhirnya menghentikan sokongan pada peranti Kinect dan 'Project Milo' ditamatkan pembangunannya. Punah impian orang ramai mahu berinteraksi dengan sebuah watak realistik yang mampu berfikir serta berkomunikasi dengan kita.

Salah satu gimik paling diingati sehingga kini adalah bagaimana syarikat Sony dari Jepun menjanjikan sesuatu yang sangat mustahil untuk dicapai pada era keluaran Sony Playstation 2 (PS2). Dengan menamakan prosesor Playstation 2 sebagai 'Emotion Engine', Sony menjual PS2 sebagai sebuah mesin yang bukan sahaja mampu memproses grafik 128 bit, malahan mampu mencipta sistem kepintaran yang hidup dan mampu meniru tabiat manusia.

Sony menyebut prosesor Emotion Engine berkuasa untuk mencipta algoritma pergerakan dan menjanjikan setiap pergerakan serta reaksi lawan yang realistik serta mirip dengan dunia sebenar. Bagaimanapun, janji yang disebutkan Sony tidak kesampaian. Tidak ada apa-apa yang benar-benar revolusi tentang konsol PS2 dari segi kemampuannya untuk mencipta tingkah laku watak. Amat jelas semua itu hanyalah strategi pemasaran Sony.

Walaupun demikian, ramai peminat tetap memilih PS2 sebagai konsol mereka.  Dibantu dengan status pemain DVD paling murah dalam pasaran ketika itu, PS2 menjadi konsol paling laris dalam sejarah dunia; namun janji Emotion Engine tetap akan diingati sampai bila-bila.

Tidak diketahui kenapa syarikat Nintendo tanpa sebarang sebab, mengumumkan sebuah peranti baru yang mereka bangunkan untuk konsol Nintendo Wii. Apa perantinya?

Sebuah alat pengesan kesihatan badan, yang perlu dipakaikan ke jari. Diumumkan pada tahun 2009, tidak banyak yang diketahui apa sebenarnya tujuan utama peranti itu dibangunkan. Ada yang berpendapat sensor itu akan digunakan untuk mengukur kadar jantung pemain semasa bermain bagi membolehkan mereka bertenang.

Ada juga yang berpendapat sebaliknya - peranti itu akan digunakan untuk mempercepatkan lagi kadar jantung pemain menggunakan perisian. Janji Nintendo untuk menunjukkan bagaimana peranti itu akan digunakan melalui perisian khusus pada 2010 tidak berhasil.

Malangnya pada tahun 2013, Nintendo mengumumkan pembangunan untuk peranti itu ditamatkan kerana masalah teknikal yang tidak dapat diatasi serta kegunaan yang terlalu terhad. Sehingga kini Wii Vitality Sensor menjadi antara janji paling misteri kerana fungsinya yang lebih sebagai alat kesihatan.

Berikutan kejayaan mengungguli industri permainan video melalui Playstation 2, Sony berasa terlalu yakin untuk mengulangi pencapaian mereka melalui penggantinya, Sony Playstation 3 (PS3). Diumumkan pada tahun 2005 dan dilancarkan pada tahun 2006, konsol ini menjadi bukti ada masanya syarikat gergasi seperti Sony mempunyai ego terlalu besar untuk mendengar maklumbalas pengguna.

Tidak ada lagi gimik Emotion Engine, Sony kembali dengan prosesor yang mereka gelarkan sebagai 'Cell', yang mampu melakukan kalkulasi-kalkulasi kompleks serta dikatakan 43 kali ganda lebih berkemampuan berbanding PS2.

Dilancarkan dengan harga $599.99 (RM2505 mengikut tukaran semasa) konsol Sony dikritik terlalu mahal serta sangat sukar untuk dibangunkan perisiannya. Revisi-revisi PS3 seterusnya membuang salah satu fungsi paling penting pada pengguna, iaitu keupayaan memainkan semula perisian PS2 menjadikan reaksi peminat semakin negatif.

Akhirnya, Sony gagal mengulangi pencapaian mereka terpaksa berpuas hati sekadar berada di belakang Nintendo dan Microsoft dari segi jualan.

Dijadikan salah satu perisian utama dalam persembahan syarikat Sony pada tahun 2015, sambutan yang diterima oleh perisian video 'No Man's Sky' sangat mengagumkan.

Janji pengeluar mereka iaitu Hello Games bahawa 'No Man's Sky' akan mampu membina alam lain secara virtual, lengkap dengan sistem suria masing-masing serta berbillion planet yang mempunyai sistem flora dan fauna sendiri, mengujakan peminat-peminat di serata dunia.

Teknologi procedural yang dibangunkan dikatakan mampu mencipta planet-planet yang boleh dilawati secara rawak, memberikan peminat permainan video impian bagi menerokai alam secara virtual yang belum pernah ada sebelum ini. Hello Games juga berkata kemungkinan pemain untuk menemui pemain lain dalam alam tersebut adalah sangat tipis - kerana galaksi yang ada terlalu besar.

Berikutan janji-janji yang disebutkan, peminat memang menantikan perisian ini dilancarkan. Pada 2016, selepas No Man's Sky dilancar, kebanyakan janji-janji yang disebut Hello Games tidak kelihatan. Jutaan planet yang ada tidak banyak perbezaan antara satu sama lain. Fauna dan flora yang ada juga kelihatan tidak ada bezanya selepas pemain menjelajah beberapa planet. Kontroversi mula melanda Hello Games dengan kritikan peminat mengkritik janji yang nyata tidak ditunaikan.

Nasib baiklah walaupun berdepan kritikan dari pelbagai pihak - Hello Games meneruskan usaha memperbaiki perisian mereka melalui beberapa versi penambahbaikan yang ditawarkan secara percuma.

Kini selepas 2 tahun dilancarkan, walaupun No Man's Sky semakin hampir menyerupai janji-janji mega mereka pada 2015 - parut janji-janji itu tetap dikenang peminat-peminat mereka.


Panduan Dan Cara Solat Sunat Taubat

Umat Islam yang melakukan dosa, haruslah bertaubat dan memohon ampun kepada Allah S.W.T tidak kiralah apa jua dosa yang dilakukan termasuklah dosa syirik, dosa zina dan lain-lain dosa dilakukan. Walaupun dosa syirik dikatakan tidak diampunkan Allah, namun muslim yang baik, seharusnya sedar akan kesilapan yang dilakukan dan bertaubat agar tidak lagi mengulangi kesilapan itu.

Dari segi bahasa perkataan taubat berasal dari kata تَوَبَ yang bermakna kembali atau mengembalikan. Sekiranya dikatakan sifulan itu bertaubat, beerti sifulan telah berpaling dari dosa dan menarik dirinya dari dosa yang dilakukan itu. Taubat sebenar-benarnya adalah kembali kepada syarikat agama dan suruhan Allah dengan melepaskan diri dari belengu dosa itu dan berjanji tidak akan lagi mengulangi kesilapan atau dosa yang pernah dilakukan.

1. Perlu bertaubat dengan perasaan yang tulus Ikhlas. Sebagai pendorong perasaan cinta kepada Allah, menambah perasaan agungkan Allah, mengharapkan kasih sayang-Nya, dan takutkan azab (neraka) Allah. Tidak boleh bertaubat semata-mata ingin dipandang tinggi manusia lain.

2. Disusuli perasaan menyesal yang amat sangat dan tekad tidak akan mengulangi kesilapan, dosa atau perbuatan yang lalu. Pada masa sama berlandaskan tauhid dan pegangan aqidah yang jitu. (Kefahaman aqidah juga sangat penting)

3. Terus meninggalkan kemaksiatan dan terus melakukan suruhan Allah. Contohnya sekiranya sifulan pernah minum arak atau berzina, terus berhenti dan bertaubat. Manakala sekiranya sifulan selalu melengahkan solat, terus cepat-cepat mendirikan solat disertai taubat.

4. Dilakukan pada tempoh masa tertentu sahaja. Contohnya ketika sifulan masih hidup. Taubat perlu dilakukan ketika masih hidup. Sekiranya sudah mati, taubat sudah tidak berguna dan diterima lagi. Juga ketika mana matahari sudah terbit dari sebelah barat, maka taubat sesiapa pun tidak akan diterima.

Allah sentiasa membuka pintu harapan dan kemaafan kepada seluruh hambanya. Berdoalah supaya dosa digugurkan, aib kita semua ditutupi dan taubat kita diterima dengan rahmat-Nya. Pintu taubat Allah tidak pernah tertutup mahupun berkunci.

Ayat di atas menceritakan bahawa sesiapa jua yang memohon ampun dan bertaubat kepada Allah, Allah akan mengampunkan mereka dan menerima taubatnya.

Panduan ini adalah cara dalam melakukan solat taubat atau sembahyang taubat berdasarkan atau mengikut riwayat-riwayat yang sahih daripada Nabi Muhammad S.A.W. Pertama sekali, bagi individu yang ingin bertaubat dan ingin mengerjakan solat taubat perlulah mengikuti langkah-langkah ini :

Dalam erti kata lain dengan meraikan perkara-perkara wajib dan sunat ketika wuduk. Sebahagian ulama lain menterjemahkan perkataan bersuci di dalam hadis tersebut sebagai mandi, dan mandi dengan air yang sejuk itu adalah lebih sempurna. Ini berlandaskan hadis Rasulullah S.A.W:

Sebenarnya solat taubat tidak disebutkan dalam hadis. Namun Inilah yang masyarakat kita namakan sebagai solat sunat taubat. Tidak ada masalah mengamalkannya.

Manakala berkenaan apakah yang perlu dibaca di dalam solat, terdapat sebuah riwayat daripada Ibn Al-Sunni yang mengatakan supaya dibaca surah Al-Kafirun dan juga surah Al-Ikhlas. Dalilnya ada dalam Surah Ali-Imraan ayat ke-135 dan dalil berikut :

Setelah anda selesai menunaikan solat sunat taubat, anda hendaklah memperbanyakkan istighfar kepada Allah S.W.T. Kami (Pejabat Mufti Wilayah Persekutuan) berpandangan bahawa hal ini adalah berdasarkan dalil firman Allah S.W.T iaitu  :

Istighfar dilakukan dengan hanya melafazkan atau mengucapkan ucapan ‘’Astaghfirullah’’, "Astaghfirullahal'azim" ataupun istighfar dalam ertikata lain adalah bertaubat kepada Allah S.W.T. Iaitu keadaan seseorang yang sangat menyesal dengan kesilapan dan terhadap maksiat yang dilakukannya sebelum ini, berhenti serta-merta dari melakukannya, serta bertekad dan berazam untuk tidak mengulanginya kembali buat selama-lamanya.


5 Kereta Klasik Paling "Rare" Dan Paling Susah Dijumpai Di Dunia

Jika anda seorang pengumpul kereta dan juga kereta klasik, anda mungkin akan bersetuju bahawa tidak ada apa yang dapat menghentikan anda untuk menambah koleksi kereta tertentu ke dalam koleksi anda.

Ini lebih tepat apabila ia melibatkan kereta klasik yang sangat jarang ditemui. Sama ada sesebuah kereta itu "rare" hanya kerana beberapa model sahaja yang pernah dihasilkan, kerana ia adalah model konsep atau kerana usianya, harga kereta klasik yang paling jarang di dunia boleh menjadi tak masuk akal.

Walau bagaimanapun, bagi pengumpul yang berdedikasi, ini hanya akan meningkatkan lagi minat mereka terhadap model tertentu. iluminasi.com kongsikan 5 kereta klasik paling jarang ditemui di dunia.

Pada hari Helica 1921 dilancarkan, akhbar menggelarkannya sebagai 'pesawat tanpa sayap'. Dibuat di Perancis dan direka oleh pengeluar kereta Perancis, Marcel Leyat, Helica 1921 terkenal dengan penampilan luar biasa dan keasliannya.

Apa yang membuatkan kereta ini benar-benar unik adalah ia dikuasakan oleh kipas besar yang menyerupai pesawat menjadikannya bukan mesin yang biasa dilihat.

Walaupun Marcel Leyat terus bekerja menghasilkan model itu selama beberapa tahun, namun hanya 30 model Helica tahun 1921 ini dihasilkan kerana penampilan model ini yang luar biasa dan kelajuan yang sangat berbahaya.

Pada hari ini, semua kereta Helica ini yang tinggal adalah sebahagian daripada koleksi peribadi.

Talbot adalah syarikat pembuatan kereta dan mempunyai cerita yang agak kontroversi. Sepanjang tahun 1903 hingga 1994, syarikat itu bertukar-tukar pemilik termasuk Peugeot dan Chrysler.

Selama 18 tahun di antara tahun 1960 hingga 1978, tidak ada kereta yang dihasilkan di bawah nama syarikat ini dan ia hampir muflis beberapa kali.

Talbot dikenali di dunia disebabkan menghasilkan kedua-dua kenderaan untuk kegunaan harian dan beberapa buah kereta untuk Formula 1.

Pada tahun 1981, Talbot merupakan pemenang hadiah pertama dalam World Rally Championship. Namun disebalik sejarah terkenal pengeluaran kereta oleh Talbot, satu model kereta yang paling menyerlah adalah Lago Grand Sport.

Diperkenalkan pada tahun 1948, Talbot Lago Grand Sport mempunyai dua versi iaitu versi lumba dan versi mewah. Hanya 12 unit kereta dari versi mewah yang pernah dihasilkan yang menjadikan kenderaan ini sangat terhad.

Dengan itu, ia menjadi kegilaan dalam kalangan pencinta dan pengumpul kereta klasik.

Porsche 916 sudah semestinya boleh digelarkan sebagai permata tersembunyi Porsche. 916 adalah model Porsche paling jarang dan juga salah satu kenderaan paling jarang di dunia hari ini.

Dihasilkan pada tahun 1972, hanya 11 unit model kereta hebat ini dihasilkan dan kesemua daripadanya adalah prototaip. Model ini tidak akan menjadi begitu jarang hari ini jika harganya satu ketika dulu tidak setinggi RM58,4000, berbanding RM45,900 bagi model 911 pada tahun yang sama.

Porsche memutuskan bahawa harga ini terlalu tinggi untuk menjadikan kenderaan itu menarik jumlah pembeli yang tinggi bagi jumlah pembeli dan akhirnya projek itu dibatalkan.

Ketika itu, Porsche 916 adalah model Porsche yang paling pantas dan ringan yang pernah dihasilkan dengan kelajuan maksimum 233 km sejam.

Sangat mengecewakan bagi semua pencinta kereta terutama yang meminati Porsche kerana model ini tidak melepasi peringkat penghasilan.

Dengan hanya 4 uni yang dihasilkan selama tempoh empat tahun, Dodge Hemi Coronet R / T Convertible adalah salah satu "muscle car" Amerika Syarikat yang paling jarang di dunia.

Hanya empat buah daripada kereta tersebut ditempah dengan enjin 426 ci Hemi V8, iaitu dua buah pada tahun 1967 dan dua buah lagi pada tahun 1970.

Meskipun tidak ada apa yang membuatkan kenderaan ini kelihatan luar biasa, namun jika dibandingkan dengan Coronet convertible biasa, jumlah penghasilannya yang sangat rendahyang sudah lebih daripada cukup untuk menjadikannya terkenal di kalangan pengumpul kereta di seluruh dunia.

Di tempat pertama senarai ini adalah salah satu kereta paling rare, tertua dan paling mahal di dunia hari ini iaitu Rolls-Royce 15 HP 1904.

Kereta ini merupakan kenderaan pertama yang dibuat oleh Charles Rolls dan Henry Royce pada tahun 1904 di Manchester.

Daripada 6 buah kereta yang dihasilkan, hanya 1 sahaja yang masih wujud sehingga kini dan anda boleh melihatnya di muzium pelancongan dan pameran automotif di seluruh dunia.

Nama kenderaan ini cukup ringkas, kerana ia merujuk kepada kuasa kuda enjin yang boleh dianggap sebagai agak kuat untuk permulaan abad ke-20.

Kenderaan pertama yang dihasilkan oleh pengeluar kereta mewah ini boleh mencapai kelajuan 62 km sejam dan menandakan permulaan sejarah Rolls-Royce.


5 Istilah Bahasa Arab Yang Dicedok Orang Melayu Hingga Lari Maknanya

Bahasa Melayu seperti yang semua sudah sedia maklum, banyak meminjam istilah-istilah daripada beberapa bahasa besar dunia seperti Sanskrit, Inggeris dan Arab. Bahasa Arab merupakan antara penyumbang terbesar perkataan yang dipinjamkan ke Bahasa Melayu.

Banyak perkataan bahasa Arab diterjemahkan dan diubah ejaannya untuk disesuaikan penggunaannya dengan pertuturan orang Melayu zaman dahulu. Pengaruh Islam memainkan peranan yang sangat besar memperkembangkan lagi pertukaran istilah Arab ke bahasa Melayu.

Bagaimanapun, ada masanya berlaku perubahan disebabkan perbezaan kefahaman bahasa sehingga makna asal perkataan itu mempunyai perbezaan yang samar-samar. Berikut adalah beberapa perkataan asal Arab yang biasa kita gunakan tetapi mempunyai makna yang berbeza berbanding perkataan asalnya.

Kita selalu sebut 'orang alim' atau 'individu alim' dan kita mempunyai takrifan yang agak cetek tentang apa definisi sebenar 'alim' itu.

'Alim' daripada segi bahasa membawa beberapa makna, seperti berilmu, pandai dalam hal agama dan soleh. Perkataan 'alim' yang datang daripada bahasa Arab sebenarnya diambil daripada perkataan penuh 'alima-ya'lamu' yang membawa maksud 'seseorang yang tahu.'

'Alim' sebenarnya tidaklah bersifat khusus hanya mewakili seseorang yang pandai ilmu agama semata-mata, kerana 'alim' lebih sesuai digunakan secara am.

Berkait dengan perkataan 'alim',' perkataan 'ulama' juga sering disalah ertikan masyarakat Melayu negara kita. Salah tanggapan ini sering membuatkan kita tersalah sangka orang yang alim adalah orang yang berilmu dalam hal agama, sementara ulama pula merujuk kepada pakar-pakar ilmu agama.

Sama seperti 'alim', makna perkataan 'ulama' juga sepatutnya dibuka lebih luas, mewakili sekumpulan individu yang berilmu dalam bidang mereka bukan setakat bidang agama, tetapi juga boleh merangkumi sebarang cabang ilmu seperti ilmu sains, teknologi dan literatur. Sekiranya kita rujuk surah al-Fatir ayat 28, perkataan 'ulama' yang jelas disebutkan perkataan tersebut, membawa makna 'mereka yang mempunyai pengetahuan.'

Jadi, berdasarkan kepada huraian ini, harus dimengertikan bahawa takrifan 'alim ulama' sebenarnya lebih luas berbanding penggunaan yang biasa kita amalkan. Seseorang itu layak digelarkan 'alim ulama' walaupun bidang pengajiannya bukan bidang agama asalkan dia mengamalkan sifat-sifat takwa dalam dirinya.

Sementara seseorang yang mempunyai pengetahuan dalam bidang agama tetapi tidak menunjukkan sifat takwa tidak layak digelarkan alim ulama kerana sifatnya jelas menunjukkan dia bukan seorang yang alim atau tahu.

Sebut saja perkataan 'mubaligh' yang selalu kita dengar adalah 'mubaligh Kristian' sedangkan perkataan itu mempunyai pertalian yang sangat rapat dengan Islam.

'Mubaligh' berasal daripada perkataan 'balagh' yang membawa makna 'penyampai yang menyampaikan'. Perkataan 'mubaligh' boleh membawa beberapa konteks berbeza dengan pemahaman umum adalah mereka yang menyebarkan agama, baik Islam atau agama lain.

Jika kita merujuk kamus, perkataan 'mubaligh' juga membawa makna 'individu yang mengubungkan makmum dengan imam' iaitu mereka yang memperkuatkan ucapan 'Allahuakbar' setiap kali gerakan solat, berikutan Imam yang bersuara perlahan bagi membolehkan jemaah di belakang solat dengan sempurna.

Perkataan 'mubaligh' memang sepatutnya difahami sebagai seseorang penyampai atau pendakwah namun skopnya perlu lebih luas dan bukannya hanya terlitup dari segi definisi seseorang yang 'kerjanya berdakwah.' Asalkan seseorang itu berdakwah secara sengaja atau tidak sengaja dan menyampaikan pengetahuan tentang agama, dia boleh didefinisikan sebagai seorang mubaligh.

Penggunaan perkataan 'mubaligh' untuk pendakwah agama lain tidaklah salah. Besar kemungkinan satu masa dulu masyarakat kita tidak tahu apa perkataan lain yang boleh menterjemahkan perkataan 'missionary', jadi perkataan 'mubaligh' digunakan bagi memudahkan kita faham 'missionary' adalah 'orang yang menyampaikan ajaran Kristian.'

Tahukah anda daripada mana datangnya perkataan 'petua'? Perkataan petua sebenarnya diambil daripada perkataan 'fatwa' namun 'petua' mempunyai makna yang sangat berbeza berbanding perkataan asalnya.

'Fatwa' merujuk kepada undang-undang atau peraturan yang diputuskan oleh kumpulan mufti atau sekumpulan ulama' yang dilantik. Sementara petua pula boleh bermaksud kepercayaan turun-temurun yang diamalkan, pegangan atau dalam bahasa modennya 'tips' - tanpa perlu ada elemen agama di dalamnya.

Perkataan 'fatwa' datang daripada perkataan dasar 'fata-yaftu-fatwan' yang membawa makna 'membuat hukum atau membuat keputusan', yang mampu menjawab apa saja masalah berkait dengan syariat dalam sesebuah masyarakat.

Tidak dapat dipastikan bilakah perkataan 'petua' diambil untuk digunakan bagi merujuk sesuatu yang sangat berbeza berbanding perkataan asalnya. Apa yang menyedihkan, zaman sekarang ini - ramai orang lebih terikut dengan petua berbanding dengan fatwa. Walau apa pun, harapnya kita tidaklah terkeliru dan mencampur adukkan 'petua' ke dalam 'fatwa.'

Sebut saja 'rujuk' akan ada dua perkara yang biasa kita bayangkan iaitu 'tindakan menyambung kembali ikatan perkahwinan setelah perceraian' ataupun 'mencari maklumat daripada bahan bacaan. Diambil daripada perkataan asal 'Raja’a Yarji’u Rujuu’an waraja’atan' yang bermakna 'kembali'.

Bagaimanapun, oleh kerana penggunaan bahasa Melayu sudah membiasakan perkataan 'rujuk' digunakan bagi tujuan menjelaskan urusan berbaik semula selepas perceraian, skop untuk makna 'rujuk' dalam Bahasa Melayu menjadi lebih sempit berbanding perkataan asalnya yang membawa makna lebih besar.

Secara asalnya, perbuatan kembali ke rumah boleh juga disebutkan sebagai 'rujuk' dalam konteks bahasa Arab, namun perubahan yang telah dilakukan menukar makna perkataan ini berkemungkinan besar bagi memudahkan pemahaman di kalangan ahli masyarakat.

Journal of International and Comparative Education University of Malaya (PDF)